ΕΙΝΑΙ Ο ΑΡΧΙΕΠΙΣΚΟΠΟΣ ΚΥΠΡΟΥ ΚΥΠΡΙΑΝΟΣ

ΕΘΝΟΜΑΡΤΥΡΑΣ Ή ΙΕΡΟΜΑΡΤΥΡΑΣ;

Ὁ Ἀρχιεπίσκοπος Κύπρου Κυπριανός, στὶς μέρες μας χαρακτηρίζεται ὡς ἐθνομάρτυρας. Καὶ λέγω στὶς μέρες μας, διότι ἀνατρέχοντας τὸ ἐπίσημο περιοδικὸ τῆς ἐν Κύπρῳ Ἐκκλησίας *«Ἀπόστολος Βαρνάβας»* ἀπὸ τὴν ἀρχὴ τῆς πρωτοεκδόσεώς του μέχρι καὶ σήμερα, καὶ παρατηρῶντας τὶς ἐπετειακὲς ὁμιλίες στὸ μνημόσυνο τοῦ Ἀρχιεπισκόπου Κυπριανοῦ, διαπιστώνουμε ὅτι στὴν ἀρχὴ χαρακτηριζόταν ὡς ἱερομάρτυρας ἢ ὡς μάρτυρας τῆς Πίστεως καὶ τῆς Πατρίδος, καὶ προϊόντως τοῦ χρόνου, ἀρχίζει νὰ ἀποκαλεῖται ἐθνομάρτυρας[[1]](#footnote-1).

Ὁ χαρακτηρισμὸς τοῦ Κυπριανοῦ ὡς «μάρτυρος τῆς πίστεως καὶ τῆς πατρίδος» ἦταν φυσικὸ ἐπακόλουθο, λαμβανομένου ὑπόψιν ὅτι οἱ ἀγῶνες τῶν Ἑλλήνων καὶ μάλιστα ἡ Ἐπανάσταση τοῦ 1821, ἔγιναν γιὰ τὴν πίστη τοῦ Χριστοῦ καὶ τῆς πατρίδος τὴν ἐλευθερία. Σὲ ᾽μᾶς τοὺς Ἕλληνες, πίστη καὶ πατρὶς συνυπάρχουν καὶ συμπορεύονται μέσα στὸ διάβα τῶν αἰώνων. Ἀκόμη περισσότερο ὅμως γιὰ τὸν Κυπριανὸ εἶναι ἐπάξιος ὁ ἀνωτέρω χαρακτηρισμός, καθότι ὁ ἴδιος, στὴν Κτιτορικὴ Πράξη τοῦ Παγκυπρίου Γυμνασίου, ἀναφέρει τὸ ρητὸ «θνῆσκε ὑπὲρ πίστεως καὶ μάχου ὑπὲρ πατρίδος», τὸ ὁποῖο ἔκανε πράξη στὴν ζωή του καὶ στὸν θάνατό του.

Τὸ γεγονὸς ὅτι κατέληξε νὰ χαρακτηρίζεται ὡς ἐθνομάρτυρας, ἔστω καὶ ἐὰν αὐτὸ παρατηρεῖται τὶς τελευταῖες δεκαετίες, δὲν εἶναι τυχαῖο, μάλιστα ἀνάγει τὴν προέλευσή του ἀπὸ πολὺ παλαιά, ἤδη ἀπὸ τὸ 1821. Φυσικά, καὶ αὐτὸ θὰ τὸ τεκμηριώσουμε κατωτέρω, δὲν ἀνταποκρίνεται στὴν ἀλήθεια τῆς πραγματικότητας. Καθότι «ἐθνομάρτυρας» μὲ τὴν αὐστηρὴ ἔννοια τοῦ ὅρου, δηλοποιεῖ τὸν μάρτυρα τοῦ ἔθνους, τὸν μάρτυρα τῆς πατρίδος, τὸν ἥρωα ποὺ ἔπεσε μαχόμενος στὸ πεδίο τῆς μάχης, τὸν ἄνδρα ἐκεῖνον ποὺ πῆρε τὰ ὅπλα καὶ ἀντιπαρατασσόμενος στὸν ἐχθρό, ἡρωικὰ μαχόμενος θανατώθηκε. Τέτοια παραδείγματα εἶναι, ἐκτός των ἄλλων καὶ γιὰ κληρικοὺς ὁμιλοῦντες, ὁ Παπαφλέσας, ὁ Ἀθανάσιος διάκος κ.ἄ.

Εἶναι σημαντικὸ νὰ λάβουμε ὑπόψιν τὸ γεγονὸς ὅτι σὲ ᾽μᾶς τοὺς Ἕλληνες ἡ διαχωριστικὴ γραμμὴ μεταξὺ πίστεως καὶ πατρίδος εἶναι πολὺ λεπτή, ἀφοῦ καὶ οἱ δύο ὅροι συνυπάρχουν καὶ συμπορεύονται ἀπὸ τὸν πρῶτον αἰῶνα μετὰ Χριστὸν καὶ ἐντεῦθεν. Παρὰ ταῦτα ὅμως διακρίνονται, ἐξεταζομένων τῶν λεπτομερειῶν τῆς φύσεως τοῦ μαρτυρίου. Διότι τὸ ὑπὲρ πίστεως μαρτύριο προϋποθέτει ὁμολογία πίστεως. Νεομάρτυρας ἢ Ἱερομάρτυρας ἀναδεικνύεται ὁ ἄνθρωπος ἐκεῖνος ὁ ὁποῖος ἐξεταζόμενος μαρτυρεῖ Ἰησοῦν Χριστόν, καὶ γιὰ τὸ ὄνομα τοῦ Κυρίου Ἰησοῦ τὸν θανατώνουν.

Στὴν περίοδο ποὺ ἐξετάζουμε, δηλ. τὴν Τουρκοκρατία, ἐπειδὴ ὁ ἀντίπαλος εἶναι οἱ Τοῦρκοι, ὄντες μουσουλμάνοι στὸ θρήσκευμα, καὶ ἐμεῖς ὀρθόδοξοι χριστιανοὶ Ἕλληνες, Ρωμηοί, μᾶς ἐπιβουλεύονταν καὶ ἐπεδίωκαν εὐκαίρως ἀκαίρως νὰ μᾶς θανατώσουν μὲ τὸ «τοῦ ψύλλου πήδημα», μὲ φθηνὲς δικαιολογίες, ἐποφθαλμιῶντας τὰ πλούτη μας ἢ φθονῶντας τὴν ἐξουσία ποὺ εἴχαμε, ἢ κινούμενοι ἀπὸ αἰσθήματα κατωτερότητας, μὴ ἀνεχόμενοι τὸν πλοῦτο τῆς θείας δόξας ποὺ ὡς ὀρθόδοξοι χριστιανοὶ ἐνεδύθημεν διὰ τοῦ Βαπτίσματος καὶ τῆς Θείας Μεταλήψεως τοῦ Σώματος καὶ Αἵματος τοῦ Κυρίου καὶ Θεοῦ καὶ Σωτῆρος ἡμῶν Ἰησοῦ Χριστοῦ, μᾶς κατεδίωκαν, κατὰ κύριον λόγον συκοφαντῶντας μας. Γι’ αὐτοὺς ἀκριβῶς τοὺς λόγους καὶ ἐπειδὴ εἴμαστε Ρωμηοί, ἐπειδὴ εἴμαστε ὀρθόδοξοι χριστιανοὶ καὶ Ἕλληνες, ἐπειδὴ τὰ δύο μαζὶ ζυμωμένα ὑπάρχουν ἀδιάσπαστα καὶ καταδεικνύονται στὴν τελειότατή τους μορφὴ μέσα ἀπὸ τὸν ὅρο Ρωμηός, καὶ κατ’ ἐπέκταση Ρωμηοσύνη, γι’ αὐτὸ καὶ σὲ ᾽μᾶς ἡ διαχωριστικὴ γραμμὴ τῆς πίστεως καὶ τῆς πατρίδος εἶναι πολὺ λεπτή, χωρὶς νὰ σημαίνει ὅτι δὲν μπορεῖ νὰ διακριθεῖ.

Προσπαθῶντας νὰ διακρίνουμε αὐτὴ τὴν λεπτὴ γραμμὴ στὴν περίπτωση τοῦ Κυπριανοῦ, εἶναι ἀπαραίτητο νὰ διεξέλθουμε τὰ γεγονότα τοῦ δικοῦ του μαρτυρίου. Τὸ μαρτύριο εἶναι μία ἐξέταση, καὶ μέχρι νὰ φθάσει ὁ ἄνθρωπος ἐκεῖ, ἐργάζεται καὶ προετοιμάζεται, ὡριμάζει καὶ προοδεύει, διδάσκεται καὶ μαθαίνει, *«μέχρις ὅτου καταντήσει εἰς ἄνδρα τέλειον, εἰς μέτρον ἡλικίας τοῦ πληρώματος Ἰησοῦ Χριστοῦ»*[[2]](#footnote-2). Τὸ μαρτύριο εἶναι ποὺ ἐξετάζει καὶ ἀξιολογεῖ τὸ μέτρον τοῦ πληρώματος Ἰησοῦ Χριστοῦ. Τὸ μαρτύριο εἶναι τὸ ἀπόσταγμα καὶ τὸ καταστάλαγμα μιᾶς ζωῆς. Τὸ μαρτύριο εἶναι ἡ κορύφωση τῆς ἔνδειξης ἀγάπης τοῦ ἀνθρώπου πρὸς τὸν Θεόν.

Τὰ περὶ τοῦ μαρτυρίου τοῦ Ἀρχιεπισκόπου Κύπρου Κυπριανοῦ περιγράφονται ἀπὸ κάποιους περιηγητές, ἀπὸ διαφόρους ἱστορικοὺς τῆς ἐποχῆς ἐκείνης, μέσα ἀπὸ εἰδησεογραφικὰ νέα ἐφημερίδων ποὺ κυκλοφοροῦσαν τότε, ἀπὸ ἀναφορὲς ἐπιστολῶν πολὺ κοντὰ χρονικά, ἢ καὶ λίγο μακρυὰ ἀπὸ τὰ τραγικὰ γεγονότα, σὲ χρονικὰ σημειώματα, στὸ πρακτικὸ τῆς διαδοχῆς τοῦ ἀρχιεπισκόπου, σὲ ἀναφορὲς τοῦ Γάλλου προξένου πρὸς τὸ ἐν Κωνσταντινουπόλει γαλλικὸ προξενεῖο, σὲ ποιητικὰ καὶ θεατρικὰ ἔργα ἐμπνευσμένα ἀπὸ ἀφηγήσεις ἀνθρώπων ποὺ ἔζησαν τὰ γεγονότα, καὶ ἀλλοῦ[[3]](#footnote-3).

Ἐξ ὅλου αὐτοῦ τοῦ ὑλικοῦ, ἡ πιὸ σπουδαία ἀναφορά, στὴν ὁποίαν δίνονται λεπτομέρειες τοῦ μαρτυρίου του, εἶναι αὐτὴ τοῦ περιηγητῆ Josef Wolf. Αὐτός, Ἐβραιογερμανός, πρώην παπικὸς καὶ μετέπειτα προτεστάντης, βρισκόταν κατ’ ἐκεῖνες τὶς ἡμέρες στὴν Κύπρο καὶ παρευρέθηκε στὸ γεγονὸς τῆς 9ης Ἰουλίου 1821. Γράφει στὶς περιηγητικές του ἀναμνήσεις[[4]](#footnote-4):

*«Οὕτω, ὁ Γουὼλφ ἔσπευσεν εἰς Λευκωσίαν, ἀλλ’ ὅτε ἀφίκετο ἐκεῖ, ὁ ἀρχιεπίσκοπος Κύριλλος*[[5]](#footnote-5) *καὶ 127 χριστιανοὶ εἶχον ἤδη θανατωθῆ.*

*Ὁ Γουὼλφ ἤκουσε παρὰ τῶν ἑλλήνων καὶ εὐρωπαίων κατοίκων τὰς περὶ τῆς σφαγῆς ταύτης λεπτομερείας.*

*Εἶπον ὡσαύτως εἰς αὐτὸν ὅτι θὰ ἐχαρίζετο ἡ ζωὴ τοῦ ἀρχιεπισκόπου, ἐὰν οὗτος ἠσπάζετο τὸν μωαμεθανισμόν. Ἀλλ’ ὁ ἀρχιεπίσκοπος δεικνύων τὴν λευκὴν αὐτοῦ γενειάδα εἶπεν: “ Ὑπηρέτησα τὸν Ὕψιστον ὡς ἐπίσκοπος τοῦ ποιμνίου τούτου ἐπὶ 50 ἔτη, ὤφειλον ἆρά γε νὰ φανῶ ἀγνώμων καὶ νὰ ἀρνηθῶ τὸ ὄνομα αὐτοῦ;”.*

*Ἔπειτα ἔκαμε τὸ σημεῖον τοῦ σταυροῦ καὶ ἀνεφώνησε: “Τέκνα, ἔδωκα ὑμῖν παράδειγμα”. Καὶ ἐξακολουθῶν νὰ κάμνῃ τὸ σημεῖον τοῦ σταυροῦ ἐσυνέχισεν: “Κύριε ἐλέησον, Χριστὲ ἐλέησον”, μέχρι τῆς στιγμῆς, καθ’ ἣν ἀπεκεφαλίσθη.*

*Ὁ Γουὼλφ διὰ τῆς ἐνθέρμου αὐτοῦ μεσολαβήσεως διέσωσεν ἓξ ἐκ τῶν χριστιανῶν, ὧν δύο ἔσωσαν τὴν ἀθλίαν αὐτῶν ὕπαρξιν ἀσπασθέντες τὸν μωαμεθανισμόν. Ὁ Γουὼλφ ἔλαβεν ὑπὸ τὴν προστασίαν αὐτοῦ ἀρκετὰ τέκνα προὐχόντων, οἵτινες ἀπώλεσαν τὴν ζωὴν αὐτῶν».*

Μία πρώτη ἀνάγνωση καταδεικνύει τὴν ὁμολογία τῆς πίστεως. Λαμβανομένου ὑπόψιν καὶ τοῦ γεγονότος ποὺ μαρτυρεῖται ἀπὸ τοὺς ἱστορικοὺς τῆς ἐποχῆς ἀλλὰ καὶ μέσα ἀπὸ ἐπιστολές, ὅτι 36 ἄτομα τὸν ἀριθμὸν ἀλλαξοπίστησαν, μάλιστα ἐπώνυμοι, ὡς καὶ πλεῖστες ὅσες ἄλλες φορὲς κατὰ τὴν περίοδον τῆς Τουρκοκρατίας συνέβηκε, ἡ ὁμολογία πίστεως ποὺ προηγεῖτο τοῦ μαρτυρίου ἦταν δηλωτική, συνάμα δὲ ἐνδεικτικὴ τῆς ἁγιότητος τοῦ μάρτυρος. Ἐπιβεβαίωση τῆς ἁγιότητος αὐτῆς καταχωρίζεται τόσο ἀπὸ τὴν λαϊκὴ μοῦσα ὅσο καὶ ἀπὸ τὴν ἐκκλησιαστικὴ ὑμνογραφία.

Στὴν πρώτη περίπτωση, ὁ λαϊκὸς ποιητάρης στιχουργεῖ:

*«Ἦταν καιρὸς καταδρομῆς καὶ τοῦ Κιουτσοὺκ Μεχμέτη,*

*καὶ πῶς τὸ ἐνθυμήθηκα ποὺ ἐνενήντα ἔτη! ...*

*... Μόνον ὁ γιὸς τοῦ Κιόρογλου ἦταν γιὰ νὰ μαλλώσει,*

*τὸν ἅγιον Κυπριανὸν γιὰ νὰ τὸν ι-γλυτώσει...*

*... Ὁ ἅγιος Κυπριανὸς βλέπει τοὺς δεσποτάδες,*

*γονατισμένους στὴν γραμμὴν μὲ δίχα κεφαλάδες.*

*Ἤρταμεν στὸν Κυπριανὸν ν᾽ ἀφήσουμεν τὰ ἄλλα,*

*ἐπάνω στὴν συκαμινιὰν ἐστῆσαν τὴν κρεμμάλλαν.*

*Ἐσταύρωσέν την τρεῖς φορές, μάλιστα εὐλόγησέν την,*

*εἰς τὸν λαιμὸν ὁ ἴδιος ἔπιασεν κι ἔβαλέν την.*

*Τὰ ὅσα τοῦ ἐκάμασιν, τοῦτον ἐν παραπάνω,*

*τρία ἡμερονύκτια ἐκρέμμετουν τζειπάνω.*

*Ἐν τοὺς τοὺς ἐδιούσασιν νὰ πᾶσιν νὰ τοὺς θάψουν,*

*ἐσχεδιάζαν τὴν δουλειάν, ἦταν γιὰ νὰ τοὺς κάψουν!*

*Κανεὶς νὰ μὴν ἔρτει κοντά, μὲ συγγενεῖς νὰ κλάψουν,*

*ἐπήασιν σὰν μάρτυρες, μιὰν ὥραν ἐννὰ λάμψουν»*[[6]](#footnote-6).

Στὴν δεύτερη περίπτωση, ἐκ τοῦ πληρώματος τῆς Ἐκκλησίας ἀναδεικνύεται ἕνας νέος μελουργός, συνθέτοντας ἀσματικὴ ἀκολουθία[[7]](#footnote-7).

Πέραν τῆς κατ’ ἐπανάληψιν καταθέσεως τοῦ αἰτήματος ἁγιοκατάταξης τοῦ Ἀρχιεπισκόπου Κύπρου Κυπριανοῦ (τὰ σχετικὰ κείμενα καταχωρίζονται στὸν χρονολογικὸ πίνακα τῆς ὑστεροφημίας τοῦ ἀνδρός[[8]](#footnote-8)), ἡ ἀναφορὰ αὐτοῦ ὡς «ἱερομάρτυρος» ἀπαντᾶται ἤδη ἀπ’ αὐτὸ τὸ ἔτος τοῦ μαρτυρίου του. Στὴν «χάρτα» τῶν Κυπρίων ποὺ ἐξεδόθη στὶς 6 Δεκεμβρίου 1821 -καὶ δὲν εἶναι μία ἀλλὰ ὑπάρχουν μέχρι στιγμῆς τουλάχιστον δύο-, δύο ἐκ τῶν ὑπογραφόντων, ὁ ἕνας στὴν μία καὶ ὁ ἄλλος στὴν ἄλλη, οἱ ἀρχιμανδρῖτες Ἰωαννίκιος καὶ Θεοφύλακτος Θησέας, στὴν ὑπογραφή τους, ἀναφέρουν τὸν Κυπριανὸν μὲ τὸν χαρακτηρισμὸ «ἱερομάρτυρας»[[9]](#footnote-9).

Γιὰ νὰ ἐμβαθύνουμε καὶ νὰ ἐντοπίσουμε αὐτὸ τὸν χαρακτηρισμὸ στὸν Κυπριανό, κατ᾽ ἀρχὰς νὰ ἀναφέρουμε ὅτι *«ἡ πίστη θεωρεῖται ἡ βάση τῆς πνευματικῆς ζωῆς. Χωρὶς τὴν πίστη δὲν μπορεῖ κανένας ἄνθρωπος νὰ προχωρήσει στὴν πνευματικὴ ζωή. Γιὰ να προχωρήσει κανεὶς καὶ νὰ ἀγωνισθεῖ πρέπει νὰ πιστέψει, ἀλλιῶς δὲν ὑπάρχει λόγος νὰ ἀγωνιστεῖ καὶ νὰ κάνει ὁτιδήποτε γιὰ νὰ προχωρήσει στὴν πνευματικὴ ἐν Χριστῷ ζωή»*[[10]](#footnote-10).

*«Ἡ ἀρχικὴ πίστη γεννιέται, ὅπως λέει ὁ ἀπόστολος Παῦλος, μὲ τὴν ἀκοὴ τοῦ λόγου τοῦ Θεοῦ· ῾῾λόγου᾽᾽ ποὺ ἀπαντᾶ στὶς βαθύτερες ἀναζητήσεις τοῦ πνεύματός μας. Ἀκολουθῶντας τὴν πίστη αὐτή, ἀγωνιζόμαστε μὲ τὴ μετάνοια νὰ καθαριστοῦμε ἀπὸ τὰ ἁμαρτωλὰ πάθη, πράγμα γιὰ τὸ ὁποῖο μᾶς παρέχεται ἄφθονα ἡ χάρη. Ἡ ἐμπειρία αὐτὴ στερεώνει τὴν πίστη μας, ἀλλὰ σχεδὸν ποτὲ δὲν εἶναι τέλεια, καὶ μποροῦμε νὰ ὑποστοῦμε ἀμφιταλαντεύσεις ποὺ μᾶς παραλύουν κατὰ τὶς ἡμέρες τῆς ἀκηδίας καὶ τῆς ἐξασθενήσεως. Νά, ὁ Πέτρος ταλαντεύτηκε ἀκόμη καὶ μετὰ τὴ Θαβώρια ἀποκάλυψη. Ἂν ὅμως καὶ στὰ βαριὰ παθήματα δὲν χάσουμε τὴν ἐμπιστοσύνη καὶ τὴν ἀγάπη μας πρὸς τὸν Θεό, τότε αὐτὴ (ἡ ἀγάπη) μὲ τὴν ἐνέργεια τοῦ Θείου Πνεύματος μπορεῖ νὰ γίνει ῾῾κραταιὰ᾽᾽ ὅπως ὁ θάνατος. Ἡ πίστη αὐτὴ εἶναι ἀληθινὰ τέλεια. Ὅποιος τὴν βρεῖ, ἐγγράφεται στὸ ῾῾βιβλίο τῆς ζωῆς᾽᾽ (Ἀποκ. 17,8)»*[[11]](#footnote-11).

Αὐτὴ τὴν πίστη ἀνιχνεύουμε στὰ κείμενα τοῦ Κυπριανοῦ, τὰ ὁποῖα ἀπηύθυνε πρὸς τὸ ποίμνιό του ὡς παιδαγωγός του εἰς Χριστόν. Βλέπουμε λοιπὸν τὴν ἀρχική του πίστη καταγεγραμμένη στὴν ἐγκύκλιό του «κατὰ Φαρμασώνων», στὴν φράση *«παρὰ Πατρός, Υἱοῦ, καὶ ἁγίου Πνεύματος τῆς μόνης ἀσυγχύτου καὶ ἀδιαιρέτου Τριάδος, τοῦ ἑνὸς τῇ φύσει Θεοῦ»*[[12]](#footnote-12). Ἀκολούθως, ἡ ἑπόμενη πνευματικὴ ἀνάβαση στὴν κλίμακα τῆς πίστεως εἶναι ἡ ἐμπιστοσύνη στὸν Θεό. Γράφει σὲ ἐπιστολή του πρὸς τὸν Πιεράκην Δημητρίου Κορέλλαν: *«Χρειάζεται ὑπομονή, ἕως ὅτου ὁ ἅγιος Θεὸς παραβλέψῃ τὰς ἁμαρτίας μας καὶ χαρίσῃ μίαν κοινὴν εἰρήνην καὶ εὐρυθμίαν τῶν πραγμάτων ἅμα καὶ εὐτυχίαν»*[[13]](#footnote-13), στὴν δὲ ἐγκύκλιό του πρὸς τοὺς κατοίκους τῆς Λεύκας σημειώνει: *«Ὁ δὲ φιλάνθρωπος Θεός, παραβλέψας τὰ ἁμαρτήματα ἡμῶν, εἴθε νὰ παρέξῃ μίαν εἰρηνικὴν εὐκατάστασιν, καὶ εὐλογίαν εἰς τὰ ἐργόχειρα ὑμῶν, καὶ γεννήματα, κατὰ τὴν ἔφεσιν καὶ εὐχὴν τῆς καρδίας ἡμῶν ὁποῦ νυχθημερῶς ἀναπέμπομεν»*[[14]](#footnote-14). Τούτην τὴν εὐχὴν τῆς καρδίας του καταθέτει ἐγγράφως σὲ κατάλογο χρεῶν τῆς Ἱερᾶς Ἀρχιεπισκοπῆς: *«γένοιτο δὲ ἡμῖν ἵλεως Κύριος ὁ Θεὸς ὑπὲρ τούτων* (τῶν τοπικῶν χρεῶν) *καὶ τοῖς πτωχοῖς κατοίκοις»*[[15]](#footnote-15). Ἀλλὰ καὶ ἀλλαχοῦ ἐπισημειώνει, πρὸς πίστωσιν τῆς ἀληθείας τῶν προθέσεών του: *«Παρακαλοῦμεν τὸν ἅγιον Θεὸν νὰ ἐλεήσῃ ὑμᾶς καὶ νὰ δώσῃ εὐλογίαν εἰς τοὺς κόπους σας καὶ εὐτυχίαν εἰς τοὺς καρποὺς καὶ γεννήματά σας πρὸς παρηγορίαν σας»*[[16]](#footnote-16)· *«μάρτυς Θεός»*[[17]](#footnote-17), *«ἡμεῖς δὲ προστησάμενοι τὴν θείαν βοήθειαν»*[[18]](#footnote-18).

Τρίτη βαθμίδα στὴν κλίμακα τῆς πίστεως εἶναι ἐκείνη ποὺ ὁδηγεῖ στὴν ἐλπίδα, κατὰ τὸ παύλειο λόγιο *«ἔστι δὲ πίστις ἐλπιζομένων ὑπόστασις, πραγμάτων ἔλεγχος οὐ βλεπομένων»*[[19]](#footnote-19). Καταχωρίζεται καὶ αὐτὴ ἡ βαθμίδα στὰ κείμενα τοῦ Κυπριανοῦ: *«Ἐκ τούτων λοιπὸν ἔχομεν χρηστὰς ἐλπίδας ὅτι θείῳ ἐλέει θέλομεν περάσει μὲ τὴν ἐνδοξότητά του πολλὰ καλά, οὐ μόνον ἡμεῖς, ἀλλὰ καὶ ὅλοι οἱ ῥαγιάδες, καὶ εἴθε νὰ μὴν ἀποτύχωμεν τὰς ἐλπίδας μας»*[[20]](#footnote-20), καθότι, *«ἀφιερώνοντες ὅλας τὰς ἐλπίδας σας εἰς τὸν ἅγιον Θεόν, καὶ ἡ αὐτοῦ ἄπειρος ἀγαθότης δύναται νὰ ἀπαλλάξῃ ἡμᾶς πάντων τῶν δεινῶν»*[[21]](#footnote-21), καὶ συνεχίζει νὰ τοὺς ἐνθαρρύνει πατρικῶς γράφοντας: *«ἔχετε ἐλπίδας εἰς τὸ ἔλεος τοῦ ἁγίου Θεοῦ, ὅτι δὲν εἶναι κανένας κίνδυνος ἡ ὑποταγὴ καὶ πίστις τῶν πιστῶν ῥαγιάδων, ὁποῦ ἕως τώρα ἐφυλάχθη· εἶναι ἐγνωσμένη καὶ εἰς τὸ ἴδιον κράτος του»*[[22]](#footnote-22). Ὅθεν, *«χρεωστοῦμεν νὰ προστρέξωμεν εἰς τὸ ἄπειρον ἔλεος τοῦ ἁγίου Θεοῦ μετὰ συντετριμμένης καρδίας καὶ μετανοίας, διὰ νὰ παραβλέψῃ τὰς ἁμαρτίας μας, καὶ νὰ ἀφιερώσωμεν τὰς ἐλπίδας μας εἰς τὸ ἀνεξιχνίαστον πέλαγος τῆς εὐσπλαγχνίας του, καὶ ἡ πάνσοφος αὐτοῦ παντοδυναμία θέλει οἰκονομήσει τὰ συμφέροντά μας»*[[23]](#footnote-23).

Καὶ ἀφοῦ τοὺς στερεώνει στὴν ἐλπίδα, τοὺς ἀναβιβάζει στὴν τελευταία βαθμίδα, ποὺ εἶναι ἡ *«πίστις δι᾿ ἀγάπης ἐνεργουμένη»*[[24]](#footnote-24). Τοὺς παροτρύνει λοιπόν, στὴν ἐγκύκλιό του τὴν προτρεπτικὴ διὰ παράδοσιν τῶν ὅπλων: *«Ὅθεν τέκνα περιπόθητα αὐτὸν τὸν λαμπρὸν χαρακτῆρα, αὐτὸ τὸ λελαμπρυσμένον πρόσωπον, νὰ πασχίσωμεν εἰς αὐτοὺς τοὺς καιρούς, διὰ τὴν ἀγάπην τοῦ Ἰησοῦ μας Χριστοῦ, νὰ φυλάξωμεν καθαρὸν καὶ ἀμόλυντον»*[[25]](#footnote-25). Ὅλα τὰ τῆς καθημερινῆς ζωῆς ἐντάσσονται στὴν πνευματικὴ σφαίρα καὶ προοδοποιοῦν τὴν ἄνοδο τῆς ἀρετῆς. Τὴν ἐπιθυμία τῆς τελειότητας τῆς ἀρετῆς τοῦ ποιμνίου του τὴν εἶχε ἤδη ἐγχαράξει πρὸ χρόνων, μέσα στὴν ἱδρυτικὴ πράξη τῆς Ἑλληνικῆς Σχολῆς Λευκωσίας, γράφοντας: *«νὰ γίνωνται ἄνδρες θεοσεβεῖς, φρόνιμοι, πολιτικοί, χρηστοήθεις, δίκαιοι, φιλοπάτριδες, φιλέμποροι, ὁποῦ νὰ ἠμποροῦσι νὰ προσπορίζωνται τὰ συστατικὰ τῆς ζωῆς αὐτῶν μὲ τρόπους δικαιοσύνης, καὶ ὄχι νὰ περιφέρωνται τῇδε κἀκεῖσαι τηνάλλως, ἐν ἀπορίᾳ καὶ ἀμηχανίᾳ τὸ πλεῖστον διάγοντες»*[[26]](#footnote-26).

Θέλοντας νὰ ἐπιδείξει τὴν ἐν Χριστῷ τελείωση, πατρικῶς προτρέπει καὶ ἀρχιερατικῶς προσκαλεῖ, λαμβάνοντας ἀφορμὴν ἐκ τῶν ἐπισυμβαινόντων, καὶ καταγράφει στὸ κύκνειο ᾆσμά του, στὴν ἐγκύκλιο πρὸς τοὺς κατοίκους τοῦ κατηλλικίου Κυθρέας: *«Νὰ ἀποῤῥίψωμεν κάθε πάθος καὶ ψυχρότητα, ὁποῦ ἔχομεν εἰς τοὺς ἀδελφούς μας καὶ νὰ ἐγκολπωθῶμεν τὴν ἀπάθειαν καὶ γνησίαν ἀγάπην, τὴν πρὸς ἀλλήλους, καθὼς διδάσκει ὁ εἰρηνάρχης Θεός μας εἰς ὅλον του τὸ ἱερὸν Εὐαγγέλιον. Καὶ αὐτὴ εἶναι ἡ μόνη ἀρετή, ὁποῦ ζητεῖται ἀπὸ τὸ γλυκύτατόν του στόμα τοῦ Ἰησοῦ μας, καὶ ὁποῦ δύναται νὰ ἐξιλεώσῃ τὸν ἅγιον Θεὸν καὶ νὰ καλύψῃ πλῆθος τῶν ἁμαρτιῶν μας»*[[27]](#footnote-27). Εἶναι πολυσήμαντα τὰ ἀνωτέρω, καθότι δι᾽ αὐτῶν ἐπιδιώκει νὰ ἐκριζώσει καὶ τὸ παραμικρὸ ζιζάνιο μίσους καὶ ἔχθρας, διχόνοιας καὶ πάθους. Μὲ κόπο καὶ ἐπιμέλεια ἐργάζεται τὴν σπορὰ τοῦ λόγου τοῦ Θεοῦ στὸ ποίμνιό του, τὴν ἀγάπη καὶ τὴν ἀδελφοσύνη, τὴν ὁμοψυχία καὶ τὴν εἰρήνη, μιμούμενος τὸν Δεσπότη Χριστὸ στὸ σωτηριολογικό του ἔργο. Αὐτὴ ἡ γνήσια ἀγάπη, ἡ ὁποία εἶναι τὸ τέλος τοῦ στόχου τῆς ἀρετῆς, ἔχει ὡς βάση της τὴν πίστη.

Αὐτὴ ἡ πίστη, κατὰ τὸν ἅγιον Νεκτάριον Πενταπόλεως, ἀποτελεῖ ἕνα ἀπὸ τὰ βασικὰ προσόντα τοῦ ἐκκλησιαστικοῦ ποιμένος. Σημειώνει στὴν *Ποιμαντική* του ἐν σχήματι διαλόγου ἐρωταποκρίσεων: *«Πότε ὁ πνευματικὸς ποιμένας δείχνει ὅτι ἔχει σταθερὴ καὶ δυνατὴ πίστη; Ὅταν εἶναι ἕτοιμος νὰ θυσιάσει τὸν ἑαυτό του γιὰ τὸ ποίμνιό του, ὅταν βαδίζει πάνω στὰ ἴχνη τοῦ Σωτήρα καὶ τῶν Ἀποστόλων Του, ὅταν ἔχει ἀπεριόριστη πεποίθηση στὴν θεία προστασία, ὅταν ἔχει σταθερὴ καὶ βέβαιη τὴν ἐλπίδα πρὸς τὸν Σωτήρα Χριστό, ὅταν ἐπιμένει μὲ ψυχικὴ γαλήνη τὶς θλίψεις, ὅταν πράττει τὰ πάντα, προκειμένου νὰ εὐαρεστήσει τὸν Θεό, ὅταν ὑπομένει μὲ χαρὰ τὴν περίοδο τῶν δοκιμασιῶν εὐχαριστῶντας τὸν Θεὸ γι᾽ αὐτές, ὅταν ἀντιμετωπίζει μὲ θάρρος ὅλες τὶς ἁπανταχοῦ ἐπιθέσεις καὶ ὅταν πιστεύει δίχως δισταγμὸ ὅπως καὶ ὁ Παῦλος: ῾῾ὅτι εἶναι δυνατὸς καὶ ἱκανὸς νὰ φυλάξει ἕως τὴ μεγάλη ἡμέρα τῆς Δευτέρας Παρουσίας τὸ θησαυρὸ τοῦ ἀποστολικοῦ ἔργου τὸν ὁποῖο ὁ ἴδιος ὁ Χριστὸς τοῦ εἶχε ἐμπιστευθεῖ᾽᾽ (Β´ Τιμ. α´ 12)»*[[28]](#footnote-28).

Συνοπτικὰ νὰ ἀναφέρουμε ὅτι ὁ ἠγαπημένος μαθητὴς Ἰωάννης διακελεύει: *«αὕτη ἐστὶν ἡ νίκη ἡ νικήσασα τὸν κόσμον, ἡ πίστις ἡμῶν»*[[29]](#footnote-29). Ὁ Κυπριανός, διὰ τῆς πίστεως εἰργάσατο δικαιοσύνην τὴν προερχομένην ἐκ τῆς ὑπακοῆς, ἀρχῆς γενομένης ἐν τῇ Μονῇ Μαχαιρᾶ· ἡ ὑπακοὴ τὸν παιδαγώγησε στὸ μαρτύριο τῆς συνειδήσεως καὶ τὸν προετοίμασε γιὰ τὸ μαρτύριο τοῦ αἵματος. Διὰ πίστεως συνῆψε δάνεια πρὸς ἀνακούφιση τοῦ χειμαζομένου ποιμνίου του, καὶ πρὸς βελτίωσιν πληθωρικὴν πάσης τοῦ ποιμνίου του ψυχικῆς, πνευματικῆς, ὑλικῆς ἀνάγκης. Διὰ πίστεως ἐφαρμόζει πρωτοποριακῷ τῷ τρόπῳ ἰατρικὰ καὶ γεωργικὰ ἐγχειρήματα. Διὰ πίστεως, συκοφαντίας ἔφυγεν ἀλλοφύλων· ἔνευσεν γὰρ ὁ Θεὸς εἰς τὴν καρδίαν τῶν κυπρίων τὸν φόβον ὡς ἀγάπην γιὰ τὸν ποιμενάρχην, καὶ διὰ μεσολαβητικῆς ἐγγυήσεως τὸν ἔσωσαν. Διὰ πίστεως κατίσχυσε σουλτάνου· ἐνέπεισε γὰρ τὸν τελευταῖον ὁ Θεὸς διὰ τὸν ἐκλεκτόν του ὅτι αὐτὸς καὶ οἱ κύπριοι, τὸ ποίμνιό του, διαχρονικῶς ἦσαν εὐπειθεῖς καὶ εἰρηνικοί[[30]](#footnote-30). Διὰ πίστεως ἔφραξε στόματα τῶν μὴ κατὰ Θεὸν φρονούντων[[31]](#footnote-31). Διὰ πίστεως ἐνεδυναμώθη ἐν τῇ ἀσθενῇ αὐτοῦ θέσει καὶ ὕψωσε στεντόρειαν τὴν φωνήν του κατὰ τοῦ τυράννου[[32]](#footnote-32) καὶ τῆς ἀδικίας. Διὰ πίστεως ἐγενήθη ἰσχυρὸς πρὸ τῆς ἀγχόνης καὶ τοῦ ξίφους. Διὰ πίστεως ἔσβεσε τὸ ἀλλόφυλον μένος καὶ τὴν βαρβαρικὴν αἱμοδιψίαν, περιορίζων διὰ τοῦ αἵματός του καὶ τῶν σὺν αὐτῷ τὴν ἐπέκτασιν τῆς θηριώδους μανίας. Διὰ πίστεως ἐπέτυχεν ἐπαγγελιῶν, τοῦ ἀμαραντίνου τῆς δόξης στεφάνου, τὸν ὁποῖον ἡ λαϊκὴ μοῦσα ἐξαγγέλλει: *«ἐπήασιν σὰν μάρτυρες, μιὰν ὥραν ἐννὰ λάμψουν»*[[33]](#footnote-33) καὶ ἡ ἐκκλησιαστικὴ ὑμνῳδία ᾄδει: *«Ὁ τὰ σκῆπτρα τῆς ἱεραρχίας τῆς Κύπρου, ἐν χερσὶ διακατέχων, Κυπριανὸς ὁ παμμακάριστος, ὡς εὐῶδες θυμίαμα τῷ Θεῷ προσφέρεται, καὶ τὸν δι’ ἀγχόνης μαρτυρικὸν θάνατον δέχεται. Καὶ νῦν τῆς οὐρανίου ζωῆς μέτοχος γενόμενος, ἐκτενῶς ἱκετεύει σωθῆναι τὰς ψυχὰς ἡμῶν»*[[34]](#footnote-34).

Αὐτὴ εἶναι ἡ πίστη τοῦ Κυπριανοῦ. Δὲν ἦταν ἀνακόλουθος τοῖς λόγοις του, ἀλλ᾽ ἐπακόλουθος. Τὸ μαρτυρεῖ ὁ John Carne. Αὐτός, ἄγγλος τῇ ὑπηκοότητι, περιηγητής, ἐπισκέφθηκε τὴν Κύπρο κατὰ τὸ ἔτος 1821, κατ᾽ ἐκείνη τὴν περίοδο μετὰ τὴν ἔναρξη τῆς Ἑλληνικῆς Ἐπαναστάσεως καὶ πρὸ τοῦ μαρτυρίου τοῦ Κυπριανοῦ, καὶ συναναστράφηκε μὲ τὸν Κυπριανὸ ἐκ τοῦ σύνεγγυς. Καταθέτει λοιπὸν στὰ ἀπομνημονεύματά του τὰ πιὸ κάτω ἀξιοσημείωτα: *«Συχνὰ δάκρυζε, ἐνῶ μᾶς μιλοῦσε γιὰ τὶς σφαγὲς τῶν συμπατριωτῶν του. Τὸν ἐρωτήσαμε γιατί ἐν μέσῳ τέτοιων κινδύνων δὲν προτιμοῦσε τὴν δική του ἀσφάλεια ἀναχωρῶντας ἀπὸ τὸ νησί. Μᾶς ἀνακοίνωσε ὅτι θὰ ἔμενε νὰ ὑποστηρίζει τὸν λαό του κατὰ τὴν δύναμή του μέχρι τέλους καὶ θὰ θυσιαζόταν γι’ αὐτούς»*[[35]](#footnote-35).

Ἀλλὰ καὶ ἄλλος αὐτόπτης μάρτυρας, κύπριος τῷ γένει, ποὺ κατάφερε νὰ διαφύγει στὸ ἐξωτερικό, καταθέτει τὴν μαρτυρία του περὶ τοῦ Κυπριανοῦ καὶ συμμαρτυρεῖ μὲ τὸν Carne γράφοντας, μεταξὺ ἄλλων, καὶ τὰ κάτωθι: *«Ὁ σεβάσμιος αὐτὸς ἄνθρωπος, πλήρης θάρρους ἐναντίον τῆς τυραννίας, ἀπηύθυνε πρὸς τὸν ἄπιστο κυβερνήτη αὐτὰ τὰ λόγια: “Γιὰ ποιό ἔγκλημα μπορεῖς νὰ κατηγορήσεις τὰ ἀτυχῆ αὐτὰ θύματά σου, τῶν ὁποίων τὸ αἷμα θέλεις νὰ χύσεις; Ἔχεις ἀπομυζήσει ἀπ᾿ αὐτοὺς ἀναρίθμητες θυσίες. Ἐὰν μετὰ ποὺ μᾶς ἔχεις καταντήσει στὴν ἐσχάτη ἔνδεια, ἐὰν μετὰ ποὺ μὲ ἀνάγκασες νὰ συνεισφέρω σὲ ὅλες τὶς ἀνάγκες τῆς κυβερνήσεως, μὲ βαρεῖς φόρους πάνω στὰ φτωχά μου τέκνα, ἐὰν μετὰ ἀπὸ ὅλα αὐτὰ ἡ ὀργή σου παραμείνει ἀνικανοποίητη, τότε, ἂς πέσει ἡ ἐκδίκησή σου μόνο πάνω στὸ κεφάλι μου καὶ χάρισε τὸ αἷμα τῶν ἀθώων αὐτῶν ἀνθρώπων. Μὴν ξεχνᾶς”, συνέχισε, “ὅτι ὑπάρχει Θεός, ποὺ βλέπει τὶς πράξεις τῶν ἀνθρώπων καὶ δικάζει δίκαια”»*[[36]](#footnote-36).

Συνεπικουρεῖ μὲ τὰ ἀνωτέρω καὶ Ματθαῖος μοναχὸς Βατοπαιδινός, ὁ ὁποῖος ἕνα χρόνο πρὸ τοῦ μαρτυρίου τοῦ Κυπριανοῦ ἐπισκέφθηκε τὴν Κύπρο, καὶ τὸν ἔζησε ἀπὸ κοντά. Στιχουργῶντας ἕνα ποίημα προσευχητικὸ πρὸς τὸν Ἄνακτα τῶν ἀνάκτων, τὸν Κύριον τῆς δόξης Ἰησοῦν Χριστόν, γράφει μεταξὺ ἄλλων: *«αὐτὸς δὲ μόνον πάσχει, διὰ τὴν ποίμνην ταύτην μὲ ἂχ παντοτεινόν· πῶς νὰ τὴν διασώσῃ, καὶ νὰ τὴν ἐλυτρώσῃ, ἐκ πάντων τῶν δεινῶν»*[[37]](#footnote-37). Αὐτὸς ἦταν ὁ κύριος λόγος τῆς κληρικολαϊκῆς σύναξης γιὰ τὴν ἐκλογή του καὶ τὴν ἀνάρρησή του στὸν ἀρχιεπισκοπικὸ θρόνο[[38]](#footnote-38).

Ἐπιλέγοντας νὰ πάσχει μὲ τὸν λαὸ καὶ γιὰ τὸν λαὸ τοῦ Θεοῦ, καὶ προτιμῶντας τὸν ὀνειδισμὸ τοῦ Χριστοῦ ἀπὸ κάθε ἄλλη πρόσκαιρη δόξα, ὁ Κυπριανὸς ὁμοιώνεται κάπως μὲ τὸν Μωϋσῆ[[39]](#footnote-39). Πρέπει νὰ λάβουμε ὑπόψιν μας ὅτι εἶναι ἀδύνατον νὰ σωθεῖ κανεὶς δίχως θλίψεις, κατὰ τὸ γεροντικὸν λόγιον: «ἔπαρον τὰς θλίψεις καὶ οὐδεὶς ὁ σωζόμενος»[[40]](#footnote-40). Ὅταν ἡ ἀγάπη τοῦ Θεοῦ ἀγγίξει τὴν καρδιά, τότε ἡ ψυχὴ ἀπὸ τὸ πλήρωμα τῆς μακαριότητος διψᾶ νὰ πάσχει γιὰ τὸν Θεὸ καὶ γιὰ τὸν πλησίον, ὅπως κι Ἐκεῖνος ἔπαθε γιὰ μᾶς. Ἡ ἀγάπη Του γιὰ μᾶς Τὸν ὁδήγησε στὸν Σταυρό[[41]](#footnote-41). Καὶ ἡ ἀγάπη τοῦ Κυπριανοῦ πρὸς τὸν Θεὸ καὶ πρὸς τὸ ἐμπεπιστευμένο σ᾽ αὐτὸν ποίμνιο, τὸν ὁδήγησε στὸ μαρτύριο. Τὸ πιὸ πάνω ἐπισφραγίζεται ἀπὸ τὴν μαρτυρία τοῦ Joseph Wolf, ἑβραιογερμανοῦ περιηγητοῦ, πρώην παπικοῦ καὶ μετέπειτα προτεστάντη, ὁ ὁποῖος διασώζει τὶς μαρτυρίες αὐτοπτῶν κατὰ τὶς τραγικὲς μέν, συνάμα δὲ μεγαλειώδεις τελευταῖες στιγμὲς τῆς ἐπιγείου ζωῆς τοῦ Κυπριανοῦ[[42]](#footnote-42).

Εἶναι σημαντικὸ νὰ ἐμβαθύνουμε στὰ νοήματα τῶν γραφομένων, ἀνιχνεύοντας μεταξύ των γραμμῶν ὅλα ὅσα εἶδε μὲν ὁ περιηγητής, δὲν μπόρεσε ὅμως λόγω τοῦ βάθους νὰ ἁλιεύσει. Καὶ κατὰ πρῶτον, τὴν συνήθη τακτική των Τούρκων νὰ προτρέπουν τοὺς ὀρθοδόξους Χριστιανοὺς νὰ γίνουν μουσουλμάνοι γιὰ νὰ γλυτώσουν τὴν ζωή τους. Σ’ αὐτὴν τὴν πρόσκλησιν καὶ σ’ αὐτὸ τὸ δίλημμα, ἡ ἀπάντηση τοῦ Κυπριανοῦ, ὡς κεραυνὸς ἐν αἰθρίᾳ, τοὺς κατέπληξε, ὄχι μόνο τοὺς Τούρκους ἀποστομώνοντάς τους καὶ ντροπιάζοντάς τους, ἀλλὰ καὶ τοὺς Ἕλληνες, τοὺς ὀρθοδόξους χριστιανούς, δίνοντάς τους θάρρος καὶ διέξοδο στὸ φαινομενικὸν ἀδιέξοδο, καὶ προβάλλοντας ἑαυτὸν ὡς παράδειγμα πρὸς μίμησιν. Κατέπληξε καὶ τοὺς εὐρωπαίους μὲ τὸ ρωμαίικό του ἦθος, μὲ τὸν ἡρωισμό του καὶ τὴν ἀρχοντική του λεβεντιά. Γι’ αὐτὸ καὶ ὅλοι μαζὶ καὶ καθένας ξεχωριστά, διαλαλοῦσαν καὶ διακήρυτταν τὸ μεγαλεῖο τοῦ ἀνδρὸς καὶ τὸ ἡρωικό του μαρτύριο. Μὲ αὐτὸν τὸν τρόπο καὶ γι’ αὐτὸν τὸν λόγο, ἔμαθε ὁ Wolf τὰ τελευταῖα λόγια τοῦ Κυπριανοῦ.

Στὸ πιὸ πάνω ἀπόσπασμα βλέπουμε τὶς δύο ἀγάπες. Τὴν ἀγάπη πρὸς τὸν Θεὸ κατατεθειμένη μέσα ἀπὸ τὰ λόγια του: *«Ὑπηρέτησα τὸν Ὕψιστον ὡς ἐπίσκοπος τοῦ ποιμνίου τούτου ἐπὶ 50 ἔτη, ὤφειλον ἆρά γε νὰ φανῶ ἀγνώμων καὶ νὰ ἀρνηθῶ τὸ ὄνομα αὐτοῦ;»* καὶ τὶς πράξεις του *«ἔκαμε τὸ σημεῖον τοῦ σταυροῦ... Καὶ ἐξακολουθῶν νὰ κάμνῃ τὸ σημεῖον τοῦ σταυροῦ ἐσυνέχισεν: “Κύριε ἐλέησον, Χριστὲ ἐλέησον”»*· τὴν δὲ ἀγάπη πρὸς τὸν πλησίον, μέσῳ τῶν τελευταίων παρακαταθηκῶν του πρὸς αὐτούς: *«Τέκνα, ἔδωκα ὑμῖν παράδειγμα»*.

Στὴν ἀναφορὰ τοῦ Κυπριανοῦ περὶ τῶν 50 χρόνων ὑπηρεσίας στὸν Ὕψιστο δὲν πρέπει νὰ ἐντοπίσουμε λάθος, οὔτε νὰ καταγράψουμε τὸ λάθος στὸν περιηγητή. Ἐὰν ὁ Κυπριανὸς μαρτύρησε στὴν ἡλικία τῶν 65 ἐτῶν, ἀφοῦ γεννήθηκε τὸ 1756 καὶ μαρτύρησε τὸ 1821, τότε ἀφαιρῶντας τὰ 50 ἐκ τῶν 65 καταλήγουμε στὴν ἡλικία τῶν 15 ἐτῶν. Αὐτὴ ἦταν ἡ ἡλικία ποὺ τελείωσε τὶς μαθησιακές του σπουδὲς στὸ Ἑλληνομουσεῖο τῆς Ἱερᾶς Ἀρχιεπισκοπῆς καὶ ἐπέστρεψε στὴν Μονὴ τῆς μετανοίας του, τῆς Παναγίας τοῦ Μαχαιρᾶ. Προφανῶς κατ’ αὐτὴν τὴν ἡλικία ρασοφόρεσε καὶ συγκαταλέχθηκε στὸν χορὸ τῶν μοναχῶν.

Ἐὰν μέσα σ’ αὐτὸ τὸ πνεῦμα καὶ μέσα ἀπ’ αὐτὸ τὸ πρῖσμα δοῦμε τὰ 50 χρόνια ὑπηρεσίας στὸν Ὕψιστο, τότε αὐτὴ ἡ ἀναφορὰ νοηματοδοτεῖται καὶ ὑποστασιάζεται ὡς διακονία, προσφορὰ καὶ ἀφιέρωση στὸν Θεό. Ὁ Θεὸς ὀνομαζόμενος Ὕψιστος, θεωροῦμε ὅτι ὑποδηλοῖ τοὺς βαθύτερους πόθους τοῦ Κυπριανοῦ γιὰ τὴν ὕψιστη τελειότητα τῆς θείας Ἀγάπης ποὺ ποθεῖ νὰ κατακτήσει, ἔργο ποὺ γιὰ μίαν πεντηκονταετία στοχεύει, ἐπιμελεῖται καὶ ἐπιδιώκει. Γιὰ μίαν πεντηκονταετία ἀνεβαίνει σταθερά, ἕνα - ἕνα, τὰ σκαλοπάτια τῆς κλίμακας τῶν ἀρετῶν, ἔχοντας ὡς μοναδικό του στόχο τὸν Θεό, τὴν ἐνοίκησιν τοῦ Κυρίου Ἰησοῦ Χριστοῦ στὴν καρδίαν του, στὸν νοῦν του καὶ σ’ ὅλον του τὸ εἶναι, μετὰ τοῦ Πατρὸς καὶ τοῦ Πνεύματος τοῦ ἁγίου. Τώρα μάλιστα στὴν κρίσιμη στιγμή, γιὰ τὴν ὁποίαν προετοιμαζόταν χρόνια, δὲν ἤθελε νὰ «τὰ κάμει θάλασσα» μὲ κανέναν τρόπο, μάλιστα ἤθελε νὰ ἀριστεύσει. Γι’ αὐτὸ καὶ ἀπάντησε εὐθαρσῶς ὀμολογῶντας τὴν ἀγάπη του στὸν Θεό. Αὐτή του ἡ ὁμολογία ἦταν τὸ ἀπόσταγμα καὶ τὸ καταστάλαγμα μιᾶς ζωῆς, μιᾶς ζωῆς ρωμαίικης, ὀρθόδοξης καὶ ἑλληνικῆς, πίστεως καὶ πατρίδος.

Ἔτσι καὶ ὁ Κυπριανός, ἔχοντας στὴν καρδία του τὴν ἀγάπη τοῦ Χριστοῦ[[43]](#footnote-43) καὶ ἐπιθυμῶντας, συνάμα ἐπιδιώκοντας νὰ ἐξομοιωθεῖ μαζί Του ἔχοντας Αὐτὸν ὡς πρότυπο, ἐπακολουθεῖ τοῖς ἴχνεσιν αὐτοῦ ὡς καλὸς ποιμένας, καὶ ἐκπληρώνει στὸν ἑαυτό του τὸ κυριακὸν λόγιον: *«ὁ ποιμὴν ὁ καλὸς τὴν ψυχὴν αὐτοῦ τίθησιν ὑπὲρ τῶν προβάτων»*[[44]](#footnote-44). Εἶναι ἀξιοθαύμαστος ὁ βαθμὸς τῆς ἐξομοιώσεως, ἀφοῦ καὶ σὲ λεπτομέρειες ἀκόμη μιμεῖται τὸν Θεάνθρωπο. Ὅταν οἱ φαρισαῖοι, νύκτα, πῆγαν στὴν Γεθσημανῆ γιὰ νὰ Τὸν συλλάβουν, τοὺς εἶπε: *«εἶπον ὑμῖν ὅτι ἐγώ εἰμι. εἰ οὖν ἐμὲ ζητεῖτε, ἄφετε τούτους ὑπάγειν· ἵνα πληρωθῇ ὁ λόγος ὃν εἶπεν, ὅτι οὓς δέδωκάς μοι, οὐκ ἀπώλεσα ἐξ αὐτῶν οὐδένα»*[[45]](#footnote-45). Τὸ δ᾽ αὐτό, ἐν ἄλλαις λέξεσιν, εἶπε καὶ ὁ Κυπριανός: *«Ἐὰν μετὰ ποὺ μᾶς ἔχεις καταντήσει στὴν ἐσχάτη ἔνδεια, ἐὰν μετὰ ποὺ μὲ ἀνάγκασες νὰ συνεισφέρω σὲ ὅλες τὶς ἀνάγκες τῆς κυβερνήσεως, μὲ βαρεῖς φόρους πάνω στὰ φτωχά μου τέκνα, ἐὰν μετὰ ἀπὸ ὅλα αὐτὰ ἡ ὀργή σου παραμείνει ἀνικανοποίητη, τότε, ἂς πέσει ἡ ἐκδίκησή σου μόνο πάνω στὸ κεφάλι μου καὶ χάρισε τὸ αἷμα τῶν ἀθώων αὐτῶν ἀνθρώπων»*[[46]](#footnote-46). Αὐτό, ἐπισφραγίζεται καὶ μὲ τὴν μαρτυρία τοῦ John Garne: *«Ὁ Κυπριανός, σ’ αὐτὴ τὴν δοκιμασία ἀντέδρασε μὲ θάρρος καὶ ἀξιοπρέπεια. Ζήτησε ἀπὸ τὸν κυβερνήτη νὰ τοῦ ἀπαντήσει σὲ τί ἔφταιξαν ὅλοι αὐτοὶ οἱ ἀθῶοι ἄνθρωποι, ποὺ νὰ δικαιολογεῖ αὐτὴ τὴν σφαγή. Παρ’ ὅλες τὶς ὕβρεις καὶ λοιδωρίες, ποὺ εἶχαν ὑποστεῖ τελευταῖα, ἐν τούτοις ἦσαν ἐντελῶς ἀνεύθυνοι, καὶ ἐὰν ζητοῦσε ἡ ἀπανθρωπιὰ τοῦ κυβερνήτη μόνο αἷμα, ἂς τὸν ἀρκοῦσε μόνο τὸ δικό του»*[[47]](#footnote-47).

Ἀλλὰ στὴν περίπτωση τοῦ Κυπριανοῦ δὲν ἦταν ἀρκετὴ μόνον ἡ ὁμολογία. Αὐτὸς δὲν ἦταν ἕνας ἁπλὸς ἄνθρωπος ποὺ τὸ μόνο ποὺ εἶχε νὰ κάνει ἦταν νὰ δεῖ τὸ δικό του θέμα. Ἦταν καὶ ἀρχιερέας τοῦ Θεοῦ τοῦ Ὑψίστου καὶ μάλιστα προκαθήμενος. Τὸ αἴσθημα τῆς ποιμαντικῆς εὐθύνης τὸν διακατεῖχε. Τί θὰ γίνει τὸ ποίμνιο, εἰδικὰ ὅταν θὰ ἁρπάσουν τὸν ποιμένα; Μήπως ὁ λόγος τοῦ Κυρίου *«πατάξω τὸν Ποιμένα καὶ διασκορπισθήσονται τὰ πρόβατα»*[[48]](#footnote-48) μέλλει νὰ ἐπαληθευθεῖ; Φωτισμένος ἀπὸ τὸν Θεὸ καὶ προνοώντας γιὰ τὸ ποίμνιό του ἔδωσε προτρεπτικὴ νουθεσία στὸ ποίμνιό του λέγοντας: *«Τέκνα, ἔδωκα ὑμῖν παράδειγμα»*. Ἀφοῦ παρέδωσε τὸ μάθημα ὡς παράδειγμα πρὸς μίμησιν, προέτρεψε στὴν ἐφαρμογὴ τῆς μίμησης. Ἀκόμη καὶ αὐτὸς ὁ τρόπος τοῦ μαρτυρίου του εἶναι θαυμάσιος. Βάζοντας συνεχῶς τὸν σταυρό του καὶ ἐπικαλούμενος τὸ ὄνομα τοῦ Θεοῦ καὶ τοῦ Χριστοῦ, ἐκζητῶντας τὸ πλούσιο αὐτοῦ ἔλεος, μαρτύρησε. Διασφάλισε στὸν ἑαυτό του τὴν ἀγάπη τοῦ Θεοῦ μὲ τὴν ὁμολογία πίστεως καὶ διασφάλισε τὸ ποίμνιό του στὴν ἀγάπη τοῦ Θεοῦ μὲ τὴν παρακολούθηση τῶν πατρικῶν του νουθεσιῶν, καὶ διασφάλισε τὴν Ρωμηοσύνην, τὴν παρακαταθήκη τοῦ ρωμαίικου ἤθους του μὲ τὸ μαρτύριό του.

Ἐκ τῶν προαναφερθέντων καταδεικνύεται ὅτι τὸ μαρτύριό του, πρωτίστως καὶ κυρίως, ἦταν ὑπὲρ πίστεως, τὸ δὲ ὑπὲρ πατρίδος εἶναι πρέπον νὰ ἑρμηνευθεῖ ὡς ὑπὲρ τοῦ ποιμνίου. Ὡς ἐκ τούτου, ἐξάγεται ἀβίαστα τὸ συμπέρασμα ὅτι εἶναι ἱερομάρτυς. Μάλιστα, μία ἐκ τῶν ἀναφορῶν τὸν ἀποκαλεῖ «μεγαλομάρτυρα». Ἀλλὰ καὶ ἡ συνείδησις τοῦ λαοῦ διαχρονικά, τὸ αὐτὸ καταμαρτυρεῖ, ὅπως κατωτέρω θὰ καταθέσωμεν. Γιὰ τὴν ἀκρίβεια τῆς ἱστορίας καὶ ὡς ἐν παρενθέσει, νὰ ἀναφέρουμε ὅτι τὸ ἐπίθετο ἐθνομάρτυς προέκυψε ἐκ τῆς ἐμπλοκῆς καὶ τῆς προβολῆς τοῦ ὀνόματος τοῦ Κυπριανοῦ στὴν ἐπιθυμία καὶ τὴν προσπάθεια τῶν ἀγώνων τῶν κυπρίων γιὰ τὴν ἀπελευθέρωση τῆς Κύπρου πρῶτα ἀπὸ τὸν ὀθωμανικὸ ζυγὸ καὶ ἔπειτα τὸν ἀγγλικό, μὲ στόχο τὴν ἕνωσή της μὲ τὴν Ἑλλάδα.

Τὸ πῶς, προϊόντος τοῦ χρόνου κατέληξε νὰ φέρεται ὡς «ἐθνομάρτυρας» εἶναι σημαντικὸ νὰ τὸ ἐξετάσουμε καὶ νὰ τὸ διακριβώσουμε, καὶ ὅπως ἀναφέρθηκε στὴν ἀρχή, οἱ ρίζες τοῦ θέματος αὐτοῦ ἄρχονται, ἢ καλύτερα ψηλαφοῦνται, ἀπ’ αὐτὸ τὸ 1821.

Μετὰ τὴν καταδρομὴ τοῦ Κουτσιοὺκ Μεμχὲτ τῆς 9ης Ἰουλίου 1821 καὶ τῶν ἐπακολουθησάντων φρικωδεστάτων ἐγκληματικῶν πράξεων τοὺς ἑπόμενους μῆνες, ἀρκετοὶ Κύπριοι διαφυγόντες στὴν ἀλλοδαπὴν διεσπάρησαν στὰ εὐρωπαϊκὰ ἔθνη. Περὶ τὸν μῆνα Δεκέμβριον, σημαίνοντα πρόσωπα ἐξ αὐτῶν κατάφεραν νὰ συναντηθοῦν καὶ ἐκ συμφώνου ἐκπόνησαν μίαν «χάρταν». Τὸ περιεχόμενον αὐτῆς τῆς «χάρτας» κατατίθεται ἀμέσως κατωτέρω:

*«Ἐπειδὴ ἡ τυραννικὴ διοίκησις τῶν τούρκων μετεβλήθη ὁλοτελῶς εἰς λῃστείαν, καὶ οὔτε ὁ εἰρηνικὸς ἡμῶν βίος καὶ πρὸς τοὺς σκληροὺς αὐτῶν νόμους εὐπείθεια, οὔτε πολιτικὴ φρόνησις, οὔτε ἀθωότης, οὔτε ταπείνωσις, οὔτε τὰ ὑπὲρ τὴν ἡμετέραν δύναμιν ἔξοδα, οὔτε πᾶν ἄλλο εἶδος θυσίας, ὅπερ διὰ τῶν προὐχόντων ἡμῶν ἐπροσφέραμεν ἴσχυσαν νὰ ἐμποδίσουν τὰς ἄχρι θανάτου καταδρομὰς ἡμῶν τῶν ἐν Κύπρῳ χριστιανῶν, ἀλλὰ χωρίς τινος ἠθικῆς, ἢ λόγου προφάσεως κατέσφαξαν, ὅσους ἐξ ἡμῶν ἔβαλον εἰς τὸ χέρι χριστιανούς, μηδὲν εὐλαβούμενοι οὐδὲ τῶν αἰδεσίμων ἱερέων, οὐδὲ τῶν σεβασμίων ἀρχιερέων, οὐδ’ αὐτοῦ τοῦ μακαριωτάτου ἡμῶν πατρὸς καὶ δεσπότου, ἀλλ’ αὐτοὺς μὲν κατέσφαξαν, τοὺς δὲ ἱεροὺς ἡμῶν ναοὺς καὶ οἴκους, ἄλλους μὲν ἐρήμωσαν, ἄλλους δὲ κατέκαυσαν, δίδοντας εἰς ἁρπαγὴν τὰ τέκνα ἡμῶν καὶ γυναίκας, βιάζοντας αὐτὰ νὰ ἐναγκαλισθῶσι τὴν ἀνόσιον αὐτῶν θρησκείαν, καὶ ἄλλα ὅσα τραγικὰ καὶ ἀποτρόπαια βαρβαρικὴ δύναμις καταχρᾶται, ὅπου δὲν εὑρίσκει ἀνθίστασιν διὰ τὰς φρικτὰς αὐτὰς ἀδικίας, καὶ δι’ ὅσας ἄλλας πρὸ αὐτῶν εἰ καὶ μετριωτέρας, ἀλλὰ συνεχεῖς ὑπὸ τῶν τυράννων αὐτῶν ὑποφέραμεν.*

*Νομίζομεν ἐνώπιον Θεοῦ καὶ ἀνθρώπων, ὅτι ἔχομεν κάθε δίκαιον νὰ μὴ γνωρίζωμεν πλέον διὰ διοίκησιν τοὺς αἱμοβόρους τούτους λῃστάς, ἀλλὰ συμφώνως μὲ τοὺς λοιποὺς ἀδελφοὺς ἡμῶν ἕλληνας θέλομεν προσπαθήσει τὴν ἐλευθερίαν τῆς εἰρηνικῆς ἡμῶν, πάλαι μὲν μακαρίας, ἤδη δὲ τρισαλθίας νήσου Κύπρου.*

*Ἕνεκα τούτου συμψηφίζομεν ἐπίτροπον τῆς νήσου μας ἅπαξ τὸν εὐγενῆ κύριον Νικόλαον Θησέα, υἱὸν τοῦ ἀοιδίμου μεγάλου οἰκονόμου τοῦ μακαριωτάτου, ὅπως συνεργήσῃ καὶ ἐνεργήσῃ πληρεξουσίως πάντα ὅσα κρίνῃ συμφέροντα, ἀπέλθῃ αὐτός, ἢ πέμψῃ πρεσβείαν πρὸς τοὺς χριστιανοὺς μονάρχας, ἢ εἰς ὅντινα τούτων κρίνει συμφερώτερον, ἔλθῃ εἰς συνθήκας περὶ τῆς νήσου καὶ ὑπογράψῃ ὡς ἀπὸ μέρους τοῦ κοινοῦ, ἑτοιμάσῃ δύναμιν στρατιωτικὴν καὶ κινηθῇ κατὰ τῶν ἐχθρῶν, δανεισθῇ ἐπάνω εἰς τὰ κοινὰ εἰσοδήματα, ἢ κτήματα τοῦ κοινοῦ τῆς πατρίδος, ἢ τῶν μοναστηρίων, τῶν ἐκκλησιῶν, τζαμιῶν, ἢ καὶ τῶν ὅσα ἡ πλεονεξία τῶν τούρκων ἐσφετέρισε, ἢ ὅσας γαίας ἢ ἄλλα κτήματα ἐν τῇ πατρίδι δὲν ἔχουν νόμιμον δεσπότην, ἢ ἐπάνω εἰς τὸ δέκατον κοινῶς ὅλων τῶν ἐν Κύπρῳ κτημάτων ἡμῶν, ἑνὶ δὲ λόγῳ δίδοται τῷ ἐπιτρόπῳ ἀπολύτως πᾶσα ἐξουσία, ἵνα πράξῃ ὑπὲρ τῆς ἐλευθερίας, νομίμου διοικήσεως καὶ εὐταξίας τῆς Κύπρου ὅσα κατὰ τὰς περιστάσεις κρίνῃ ἀναγκαῖα καὶ ὠφέλημα κατὰ τὰς ὑποσχέσεις καὶ ὅρκους, οὓς ἐλάβαμεν παρ’ αὐτοῦ. Ὁ δὲ Θεὸς τῆς δικαιοσύνης εὐλογήσει τοὺς σκοποὺς ἡμῶν καὶ δώσει ἡμῖν τὴν θείαν χάριν αὐτοῦ, ὅπως λάβωσιν αἴσιον τέλος»*[[49]](#footnote-49) (ἀκολουθοῦν ὑπογραφές).

Μέσα ἀπὸ τὶς ἀναφορές, «συμφώνως μὲ τοὺς λοιποὺς ἀδελφοὺς ἡμῶν ἕλληνας θέλομεν προσπαθήσει τὴν ἐλευθερίαν τῆς εἰρηνικῆς ἡμῶν, πάλαι μὲν μακαρίας, ἤδη δὲ τρισαλθίας νήσου Κύπρου» καὶ «ἑτοιμάσῃ δύναμιν στρατιωτικὴν καὶ κινηθῇ κατὰ τῶν ἐχθρῶν... ἑνὶ δὲ λόγῳ δίδοται τῷ ἐπιτρόπῳ ἀπολύτως πᾶσα ἐξουσία, ἵνα πράξῃ ὑπὲρ τῆς ἐλευθερίας, νομίμου διοικήσεως καὶ εὐταξίας τῆς Κύπρου ὅσα κατὰ τὰς περιστάσεις κρίνῃ ἀναγκαῖα καὶ ὠφέλημα», φαίνεται ξεκάθαρα ἡ ἐπιθυμία τῶν Κυπρίων γιὰ ἐλευθερία ἐκδιώκοντας τὸν ὀθωμανικὸ ζυγὸ στρατιωτικά. Ἡ προσπάθεια αὐτὴ πραγματώνεται τὸ ἔτος 1833 μὲ τὴν στάση τοῦ Νικολάου Θησέως.

Ἡ πρώτη αὐτὴ ἀναφορὰ τῆς χάρτας *«συμφώνως μὲ τοὺς λοιποὺς ἀδελφοὺς ἡμῶν ἕλληνας θέλομεν προσπαθήσει τὴν ἐλευθερίαν τῆς εἰρηνικῆς ἡμῶν, πάλαι μὲν μακαρίας, ἤδη δὲ τρισαλθίας νήσου Κύπρου»*, συγκεκριμενοποιεῖ τὸν στόχο της λίγα χρόνια ἀργότερα, γύρω στὰ 1824-25, σ’ ἕνα ἄλλο ἔγγραφο, ὅπου σημειώνονται μεταξὺ πολλῶν ἄλλων τὰ ἑξῆς σπουδαῖα καὶ ἀξιοσημείωτα, τὰ ὁποῖα ἀπὸ μόνα τους ἐπικυρώνουν τὴν ἀνωτέρω θέση μας: «*Τοσούτῳ μᾶλλον, ὅτι καὶ τὰ δικαιώματα τῆς μετὰ τῶν λοιπῶν Ἑλλήνων ἑνώσεώς μας ἀνεκαινήσθησαν καὶ ἐπικυρώθησαν ἐν τῷ ἱερῷ τούτῳ ἀγῶνι, μὲ τὸ ἄχραντον αἷμα τοσούτων ἱερῶν νέων μαρτύρων Κυπρίων καὶ διὰ τὸ ὁποῖον τὸ γένος ὡρκίσθη καὶ ἐλπίζει νὰ λάβῃ ἐκδίκησιν*»[[50]](#footnote-50).

Βλέπουμε τώρα ὅτι τὸ σύνθημα «Ἕνωσις μὲ τὴν Ἑλλάδα» κατατέθηκε, ἡ δὲ βαρυσήμαντη δήλωση τοῦ πρώτου κυβερνήτου τῆς Ἑλλάδος Ἰωάννου Καποδίστρια πρὸς τὸν ἐκπρόσωπο τοῦ ὑπουργοῦ ἐξωτερικῶν της Μεγάλης Βρετανίας Willmont-Horton, ἀπαντῶντας σὲ ἐρώτηση τοῦ τελευταίου τὸ 1827 γιὰ τὸν καθορισμὸ τῆς ἐδαφικῆς ἔκτασης τῆς Ἑλλάδας, ὅτι *«τὰ ὅρια ταῦτα ἀπὸ τοῦ 1821 καθορίζονται ὑπὸ τοῦ αἵματος τοῦ ἐκχυθέντος εἰς τὰ σφαγεῖα τῶν Κυδωνίων, τῆς Κύπρου, τῆς Χίου, τῆς Κρήτης, τῶν Ψαρῶν καὶ τοῦ Μεσολογγίου καὶ εἰς τοὺς πολλοὺς κατὰ γῆν καὶ θάλασσαν ἀγῶνας, διὰ τῶν ὁποίων ἐδοξάσθη τὸ ἀνδρεῖον τοῦτο ἔθνος»*[[51]](#footnote-51), ἐπικροτεῖ, συνάμα δὲ ἐπιβεβαιώνει καὶ ἐκ τῆς ἑλλαδικῆς πλευρᾶς τὴν ἔγκριση καὶ συμφωνία τῶν προθέσεων. Λόγῳ τοῦ πρόωρου θανάτου τοῦ Καποδίστρια καὶ τοῦ ἀσφυκτικὰ βαριοῦ ζυγοῦ τῆς τουρκικῆς τυραννίας, ὁ πόθος παρέμενε κρυμμένος βαθιὰ στὰ στήθη τῶν Κυπρίων, καὶ μὲ τὴν ἐμφάνιση τῶν πολιτισμένων Ἄγγλων ὡς νέων διοικητῶν τοῦ νησιοῦ, ἡ ἐθναρχοῦσα Ἐκκλησία δὲν παρέλειψε, ἀπ’ αὐτὴ τὴν πρώτη εὐκαιρία, νὰ καταθέσει τὸν ἀρχαῖο πόθο της γιὰ ἕνωση μὲ τὴν Ἑλλάδα[[52]](#footnote-52).

Οἱ ἐπακολουθήσαντες ἑλληνοτουρκικοὶ καὶ βαλκανικοὶ πόλεμοι ἔδωσαν τὴν εὐκαιρία σὲ διαφόρους θιασῶτες νὰ παρακινήσουν τοὺς Κυπρίους νὰ συνδράμουν ἐθελοντικὰ σ’ αὐτούς, προβάλλοντας τὸ μαρτύριο τοῦ Ἀρχιεπισκόπου Κυπριανοῦ ὡς φωτεινὸ παράδειγμα πατριωτισμοῦ πρὸς ἔμπνευσιν[[53]](#footnote-53). Αὐτὴ ἡ σύζευξη τῶν δύο, τῆς μαρτυρικῆς θυσίας τοῦ Ἀρχιεπισκόπου Κυπριανοῦ καὶ τοῦ πόθου τῆς ἕνωσης μὲ τὴν Ἑλλάδα, ἦταν ἡ καταληκτήριος πράξη, ὥστε νὰ χαρακτηρισθεῖ ὁ Κυπριανὸς «ἐθνομάρτυρας». Οἱ ἐθνικοὶ στόχοι, ὑπερκαλύπτοντας τὴν πνευματικὴ ὑπόσταση τοῦ μαρτυρίου, μετετόπισαν τὴν τιμὴν καὶ τὴν ἀξίαν τοῦ μαρτυρίου στὰ στεγανὰ πλαίσια ἑνὸς ἐνδοκοσμικοῦ τοπικοῦ ἡρωισμοῦ μὲ ἀποτέλεσμα νὰ τὸ μειώσουν, μειώνοντας παράλληλα καὶ τὴν δόξα ποὺ ἀπορρέει ἐξ αὐτοῦ στὸ πλήρωμα τῆς Ἐκκλησίας.

Ἂς σημειώσουμε τὸ γεγονὸς ὅτι ἡ Ὀρθόδοξος Ἐκκλησία μας ἤδη περιέβαλε μὲ τὸ φωτοστέφανο τοῦ ἱερομάρτυρος τοὺς λοιποὺς ἱεράρχες πού, ὅπως ὁ Κυπριανὸς καὶ οἱ σὺν αὐτῷ, ἔχυσαν τὸ αἷμά τους ὑπὲρ τοῦ ποιμνίου τους κατὰ τὸ 1821 ἐξ ἀφορμῆς τῆς ἐνάρξεως τῆς Ἑλληνικῆς Ἐπαναστάσεως, ἤτοι τὸν Γρηγόριον Ε´ Πατριάρχην Κωνσταντινουπόλεως καὶ τοὺς ἁγίους ἱερομάρτυρας τοὺς ἐν Κρήτῃ μαρτυρήσαντας. Κάτι ἀντίστοιχο συνέβη καὶ μὲ τοὺς ἱεράρχες οἱ ὁποῖοι θανατώθηκαν κατὰ τὴν μικρασιατικὴ καταστροφή. Ἀμέσως κατωτέρω καταχωρίζομεν τὶς τρεῖς Συνοδικὲς πράξεις ἁγιοκατατάξεώς τους.

Ἐξ ἄλλου, καθὼς φαίνεται κατωτέρω καὶ συγκεκριμένα στὸ 6ον κεφάλαιον, ὅπου ἔχει συλλεγεῖ τὸ ὑλικὸ τῶν διαχρονικῶν αἰτημάτων γιὰ τὴν ἐπίσημη ἁγιοκατάταξη τῆς ἑκατόμβης τῶν Κυπρίων ἁγίων μαρτύρων, αὐτὴ ἡ ἐπιθυμία, ἡ ὁποία ἀντικατοπτρίζει τὴν ἀναγνώριση τῆς ἁγιότητος τῶν μαρτύρων στὴν συνείδηση τοῦ κυπριακοῦ λαοῦ, ἀρχίζει νὰ κατατίθεται ἀπὸ τὸν Ἰούλιο τοῦ 1928, ὅταν προηγήθηκε ἡ ἁγιοκατάταξις τοῦ Πατριάρχου Γρηγορίου Ε´, καὶ συνεχίζεται μέχρι τὶς μέρες μας.

Ἄξιον μνείας κείμενον εἶναι ἡ «Ἀκολουθία τῶν Μαρτύρων τῆς 9ης Ἰουλίου 1821», γραφεῖσα τὸ 1936. Εἶναι ἡ πρώτη προσπάθεια τιμῆς τῶν ἐν λόγῳ μαρτύρων ἐν τῇ Ἐκκλησίᾳ, ἡ ὁποία καταδεικνύει καὶ ἐπισφραγίζει τὴν εὐλάβεια ποὺ τρέφει ὁ λαὸς πρὸς αὐτούς, καὶ τὴν ἀναγνώριση τῆς ἁγιότητάς τους ἐκ μέρους του.

Προβάλλεται λοιπὸν ἀρίδηλη ἡ ἀνάγκη ἀποκατάστασης τῆς θυσίας καὶ τῆς προσωπικότητος τοῦ ἀνδρός. Ἡ πράξη τῆς ἁγιοκατάταξης τοῦ Ἀρχιεπισκόπου Κύπρου Κυπριανοῦ, τοῦ μακαρίου καὶ ἀοιδίμου ἱερομάρτυρος καὶ μεγαλομάρτυρος τῆς νήσου τῶν Ἁγίων, καὶ τῶν σὺν αὐτῷ μαρτυρησάντων, θὰ ἀποκαθιστοῦσε τελεία τὴν τιμήν, τὴν δόξαν καὶ τὴν ἀξίαν μὲ τὴν ὁποίαν τοὺς περιβάλλει ἡ Θεία Χάρις.

1. Ἡ πρώτη φορὰ κατὰ τὴν ὁποίαν χρησιμοποιεῖται ὁ ὅρος «ἐθνομάρτυρας» εἶναι τὸ 1900, ἑβδομήντα ἐννέα ὁλόκληρα ἔτη μετὰ τὸν μαρτυρικό του θάνατο. Μέχρι καὶ τὴν δεκαετία τοῦ 1930 χρησιμοποιεῖται περιστασιακὰ κάποιες φορές, ταυτοχρόνως μὲ τὸν ὅρο «ἱερομάρτυρας» ὁ ὁποῖος δεσπόζει στὴν πλειοψηφία τῶν ἀναφορῶν, καὶ ἀπὸ τὰ μέσα τῆς δεκαετίας τοῦ 1930 καὶ ἑξῆς, παραδόξως ἐξαφανίζεται ἀπὸ τὴν βιβλιογραφία ἡ λέξη «ἱερομάρτυρας» καὶ χρησιμοποιεῖται κατὰ κόρον ἡ «ἐθνομάρτυρας». Βλ. Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, Κύπρος 2009, σσ. 67-110 (Μαρτυρίες ἁγιότητος). [↑](#footnote-ref-1)
2. Ἐφ. δ´ 13. [↑](#footnote-ref-2)
3. Βλ. στὸ Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σσ. 309-398. 426-431. 449-471. Παναγιωτας Χαραλαμπους, «Ἡ μορφὴ καὶ ἡ θυσία τοῦ Ἀρχιεπισκόπου Κυπριανοῦ στὴν ποίηση τῆς Κύπρου», στὸ Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἐπιστημονικὸς Τόμος*, Λευκωσία – Κύπρος 2012, σσ. 691-704. [↑](#footnote-ref-3)
4. Κ. Σπυριδακι, *Μελέται, Διαλέξεις, Λόγοι, Ἄρθρα*, τ. Α΄, Μέρος Α΄, Λευκωσία 1972, σ. 322. Ὁ συγγραφέας λαμβάνει τὰ στοιχεῖα ἀπὸ τὸ ἀγγλικὸ πρωτότυπο *Travels and Adventures of the rev. Joseph Wolf*, London 1861, σ. 172. Βλ. ἐπίσης Κ. Σπυριδακι, «Ὁ περιηγητὴς αἰδ. Ἰωσὴφ Γουὼλφ καὶ ἡ Κύπρος», *Κυπριακαὶ Σπουδαί*, ΚΖ΄ (1963) 11-22. Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σσ. 316-7. [↑](#footnote-ref-4)
5. Ὁ Joseph Wolf, συνοδὸς τοῦ John Carne, ὑπῆρξε ἰουδαῖος ἐκ γενετῆς, γεννηθεὶς στὴν Γερμανία, ἀργότερα δὲ ἔγινε χριστιανός, κατὰ πρῶτον μὲν ρωμαιοκαθολικὸς καὶ μετέπειτα προτεστάντης. Ἔτσι, ἡ περιγραφὴ τῶν γεγονότων ἐκ μέρους του ἀποκτᾶ ἰδιαίτερη σημασία. Ἐκτελῶντας περιηγήσεις στὴν Μέση Ἀνατολή, βρέθηκε καὶ στὴν Κύπρο κατὰ τοὺς χρόνους τῆς ἑλληνικῆς ἐπαναστάσεως. Ἡ μόνη ἀδυναμία τοῦ ἐν λόγῳ κειμένου, ὅπως σημειώνει καὶ ὁ Σπυριδάκις (*Μελέται, Διαλέξεις*, ὅ.π., σσ. 318-319), εἶναι ἡ ἀνακρίβεια ὡς πρὸς τὰ ὀνόματα (Κύριλλος ἀντὶ Κυπριανὸς) καὶ τοὺς ἀριθμοὺς (50 ἔτη ἀρχιερατείας ἀντὶ 11). Τὸ ἴδιο ἐξάλλου συμβαίνει καὶ μὲ ἄλλα κείμενα ξένων περιηγητῶν ἢ ἀνταποκριτῶν, ὅπως τὸ ἄρθρο ἰταλικῆς ἐφημερίδας, ποὺ μιλᾶ γιὰ ἀρχιεπίσκοπο τῆς Λάρνακας (βλ. *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σ. 326), ἡ διήγηση τοῦ γάλλου ἱστορικοῦ Pouqueville, στὴν ὁποία ἀναφέρει γιὰ ἀπαγχονισμὸ πέντε ἐπισκόπων γύρω στὶς 15 Ὀκτωβρίου (αὐτόθι, σ. 375), καθὼς καὶ αὐτὴ τοῦ σουηδοῦ Jakob B. Berggren, ὁ ὁποῖος μιλᾶ γιὰ ἐκτέλεση δεκατριῶν ἐπισκόπων καὶ ἀνωτέρων κληρικῶν στὴν Λάρνακα (αὐτόθι, σ. 381). Ἡ σημασία τῆς διήγησης τοῦ Wolf ἔγκειται στὸ γεγονὸς ὅτι εἶναι ἡ μοναδικὴ γραπτὴ μαρτυρία, ἡ ὁποία ἀναφέρει ὅτι ἔγινε πρόταση στὸν Κυπριανὸ νὰ ἀλλάξει τὴν πίστη του καὶ νὰ σωθεῖ, ἀρνήθηκε ὅμως καὶ προτίμησε νὰ θυσιάσει τὴν ζωή του παραμένοντας χριστιανός. [↑](#footnote-ref-5)
6. Χρ. Τζιαπουρα, *Ὁ ἀποκεφαλισμὸς τῶν δεσποτάδων*, τύποις Ἐλευθερίας, Λευκωσία 1911· Τοῦ αὐτοῦ, *Ἅπαντα*, ἔκδ. ΚΕΕ XXXVI, ἐπιμέλεια Κωνσταντῖνος Γιαγκουλλῆς, Λευκωσία 2001, σσ. 244-245· Κ. Γιαγκουλλη, «Ἐπιστροφὴ στὸν ποιητάρη Χριστόδουλο Τζιαπούρα», *Λαογραφικὴ Κύπρος*, τεῦχ. 32 [1974] 88-94· Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σ. 76. [↑](#footnote-ref-6)
7. Χατζηαδαμου Χριστοφορου, *Ἡ ἀκολουθία τῶν ἁγίων μαρτύρων τοῦ 1821*, τύποις Χειμωνίδη, Λάρνακα 1936. Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σσ. 449-471. [↑](#footnote-ref-7)
8. Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σσ. 67-110 (Μαρτυρίες ἁγιότητος). [↑](#footnote-ref-8)
9. Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σσ. 67, 377 καὶ 378 (σημ. 2). [↑](#footnote-ref-9)
10. Πανιερωτατου Μητροπολιτου Λεμεσου κ. Αθανασιου, «Ἡ σημασία τῆς πίστεως στὴν πνευματικὴ ζωή», *Παράκληση*, τεῦχ. 101, Ἀπρίλιος - Ἰούνιος 2019, σ. 3. [↑](#footnote-ref-10)
11. Αρχιμ. Σωφρονιου (Σαχαρωφ), *Τὸ μυστήριο τῆς χριστιανικῆς ζωῆς*, ἔκδ. Ἱερᾶς Μονῆς Τ. Προδρόμου, Ἔσσεξ Ἀγγλίας 2010, σ. 118. [↑](#footnote-ref-11)
12. *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σ. 231· βλ. ἐπίσης σσ. 186, 216. [↑](#footnote-ref-12)
13. Αὐτόθι, σ. 177. [↑](#footnote-ref-13)
14. Αὐτόθι, σ. 194. [↑](#footnote-ref-14)
15. Αὐτόθι, σ. 227. [↑](#footnote-ref-15)
16. Αὐτόθι, σ. 257. [↑](#footnote-ref-16)
17. Αὐτόθι. [↑](#footnote-ref-17)
18. Αὐτόθι, σ. 291. [↑](#footnote-ref-18)
19. Ἑβρ. ια´ 1. [↑](#footnote-ref-19)
20. «Ἐγκύκλιος Κυπριανοῦ πρὸς ἱερεῖς καὶ λοιποὺς χριστιανοὺς κατιλλικίου Χρυσοχοῦς», *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σσ. 256. [↑](#footnote-ref-20)
21. «Ἐγκύκλιος Κυπριανοῦ πρὸς τοὺς κατοίκους τῆς Λευκωσίας προτρεπτικὴ διὰ παράδοσιν τῶν ὅπλων», Αὐτόθι, σ. 304. [↑](#footnote-ref-21)
22. Αὐτόθι, σ. 306. [↑](#footnote-ref-22)
23. Αὐτόθι, σ. 305. [↑](#footnote-ref-23)
24. Γαλ. ε´ 6. [↑](#footnote-ref-24)
25. *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σ. 303-304. [↑](#footnote-ref-25)
26. Αὐτόθι, σ. 183. [↑](#footnote-ref-26)
27. Αὐτόθι, σσ. 305-306. [↑](#footnote-ref-27)
28. Ἁγίου Νεκταρίου Πενταπόλεως, *Σπουδάζοντας μὲ ἕναν Ἅγιο - Σημειώσεις γιὰ μιὰ Ὀρθόδοξη Ποιμαντική*, ἐκδ. Ἄθως, Ἀθήνα 2018, σσ. 158-159 καὶ τὰ ἑπόμενα, ἕως καὶ τὴν σ. 162. [↑](#footnote-ref-28)
29. Α´ Ἰω. ε´ 4. [↑](#footnote-ref-29)
30. *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σσ. 319. 363. [↑](#footnote-ref-30)
31. Ἐν πρώτοις μὲ τὴν ἐγκύκλιό του κατὰ τῶν φαρμασώνων (στὸ *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σσ. 228-232· βλ. ἐπίσης Επισκοπου Ληδρας και Ηγουμενου Μαχαιρα Επιφανιου, «Περὶ τῆς ἐγκυκλίου τοῦ Κυπριανοῦ κατὰ τῶν Φαρμασώνων», στὸ *Ἀρχιεπίσκοπος Κύπρου Κυπριανός, ὁ μάρτυρας τῆς Πίστεως καὶ τῆς Πατρίδος, Ἐπιστημονικὸς Τόμος*, ἔκδ. ἱερᾶς μονῆς Μαχαιρᾶ, Λευκωσία 2012, σσ. 535-560), καὶ ἀργότερα, ἀποστομώνοντας ἕναν καλοπροαίρετο τοῦρκο, τὸν Κιόρογλου ὁ ὁποῖος, λίγο πρὶν τὴν σύλληψή του, τὸν προέτρεπε πρὸς φυγήν, ἀπὸ ἐνδιαφέρον μὲν πρὸς τὸν Κυπριανό, σκεφτόμενος ὅμως ἀνθρωπίνως καὶ ἀποτρέποντας τὴν θυσία του, ὅπως παλαιότερα εἶχε κάνει ὁ ἀπόστολος Πέτρος (Ματθ. ιστ´ 23). Βλ. Βασιλη Μιχαηλιδη, *Ἡ 9η Ἰουλίου τοῦ 1821 ἐν Λευκωσίᾳ (Κύπρου)*, ἔκδ. Ἑλληνικοῦ Πνευματικοῦ Ὁμίλου Κύπρου, Λευκωσία 1982, σσ. 33-35. [↑](#footnote-ref-31)
32. Δηλ. τοῦ Κιουτσοὺκ Μεχμέτ, κυβερνήτη τῆς Κύπρου, ὅταν ἐκεῖνος μὲ δόλο ὁδήγησε στὴν σφαγὴ πλῆθος ἐξεχουσῶν προσωπικοτήτων ἐκ τῶν ἑλλήνων τῆς Κύπρου· βλ. *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σσ. 314. 364-365. [↑](#footnote-ref-32)
33. *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σ. 431. [↑](#footnote-ref-33)
34. «Ἀκολουθία τῶν ἁγίων μαρτύρων τοῦ 1821», *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σ. 451. [↑](#footnote-ref-34)
35. *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σ. 311. [↑](#footnote-ref-35)
36. Αὐτόθι, σσ. 364-365. [↑](#footnote-ref-36)
37. Αὐτόθι, σ. 286. [↑](#footnote-ref-37)
38. Αὐτόθι, σσ. 157. 159. 164-165. 173. [↑](#footnote-ref-38)
39. Βλ. Ἑβρ. ια´ 24-27. [↑](#footnote-ref-39)
40. *Φιλοκαλία τῶν νηπτικῶν καὶ ἀσκητικῶν, 1 - Ἀποφθέγματα Γερόντων*, πατερικαὶ ἐκδόσεις «Γρηγόριος ὁ Παλαμᾶς», Θεσσαλονίκη 1978, σ. 44, ἀββᾶ Ἀντωνίου ἀπόφθ. 5. [↑](#footnote-ref-40)
41. Βλ. Αρχιμ. Σωφρονιου (Σαχαρωφ), *Ἀγώνας Θεογνωσίας*, ἔκδ. Ἱερᾶς Μονῆς Τ. Προδρόμου, Ἔσσεξ Ἀγγλίας 2004, σ. 56. [↑](#footnote-ref-41)
42. Τὶς ὁποῖες τοῦ Joseph Wolf παραθέσαμε σὲ προηγούμενο σημεῖο τοῦ παρόντος κεφαλαίου σὲ ἐκτενὲς ἀπόσπασμα. [↑](#footnote-ref-42)
43. Αρχιμ. Σωφρονιου (Σαχαρωφ), *Ἀγώνας Θεογνωσίας*, ὅ.π., σ. 310. [↑](#footnote-ref-43)
44. Ἰω. ια´ 11. [↑](#footnote-ref-44)
45. Ἰω. ιη´ 8-9. [↑](#footnote-ref-45)
46. *Ἀρχιεπίσκοπος Κύπρου Κυπριανός, Ἀρχεῖον Κειμένων*, ὅ.π., σσ. 364-365. [↑](#footnote-ref-46)
47. Αὐτόθι, σ. 314. [↑](#footnote-ref-47)
48. Ματθ. κστ´ 31. Μάρκ. ιδ´ 27. [↑](#footnote-ref-48)
49. Ιερ. Περιστιανη, *Γενικὴ ἱστορία τῆς νήσου Κύπρου*, Λευκωσία 1911 (φωτοτ. ἀνατ., ἐκδ. Ἐπιφανίου, Λευκωσία 1995), σσ. 779-781. Ὁ Περιστιάνης λαμβάνει τὸ κείμενο ἐκ τοῦ ὑπ᾽ ἀρ. 71 (161) τῆς 2/15 Ἰανουαρίου φύλλου τῆς ἐν Λάρνακι ἐκδιδομένης «Ἐφημερίδος τοῦ λαοῦ». Ιω. Θεοχαριδη - Κ. Κοκκινοφτα, «Δημογραφικὰ στοιχεῖα Γερολάκκου (1825)», *Ἐπετηρίδα Κέντρου Μελετῶν Ἱερᾶς Μονῆς Κύκκου* 3, Λευκωσία 1996, σσ. 258-260. Ἱερᾶς Μονῆς Μαχαιρᾶ, *Ἀρχιεπίσκοπος Κύπρου Κυπριανός, ὁ Μάρτυρας τῆς Πίστεως καὶ τῆς Πατρίδος, Ἀρχεῖον Κειμένων*, ὅ.π., σσ. 376-378. [↑](#footnote-ref-49)
50. Ἀπόσπασμα ἀπὸ ἐπιστολὴ πρὸς τοὺς ἐν Εὐρώπῃ διασωθέντας Κυπρίους, κατὰ πᾶσαν πιθανότητα τοῦ Νικολάου Θησέως, ἡ ὁποία χρονολογεῖται γύρω στὸ 1824-25. Βλ. Κατάλογον τῆς 22ας Μαρτίου 2017 τοῦ Οἴκου Δημοπραιῶν Βέργος, σσ. 33-34. Πετρου Παπαπολυβιου, «Περὶ τῆς μετὰ τῶν λοιπῶν Ἑλλήνων ἑνώσεώς μας», ἐφημ. *Φιλελεύθερος*, 24 Μαρτίου 2017. [↑](#footnote-ref-50)
51. Ιωαννη Θεοχαριδη, «Ὄψεις τῆς ἱστορίας τοῦ Ἑλληνισμοῦ τῆς Κύπρου (1821-1833)», *Ἐπετηρίδα Κέντρου Ἐπιστημονικῶν Ἐρευνῶν* ΧΧΙΧ, Λευκωσία 2003, σ. 172. Ἀναδημοσίευση τοῦ αὐτοῦ ἄρθρου βλ. στὸ Νικου Ορφανιδη, *Τιμὴ στὸν Ἰωάννη Καποδίστρια*, σειρὰ Ἑλληνομνήμων 14, Ἀκτὴ Λευκωσία 2008, σ. 90. Κωστη Κοκκινοφτα, «Ἡ συμβολὴ τῆς Ἐκκλησίας Κύπρου στοὺς ἐθνικοαπελευθερωτικοὺς ἀγῶνες τοῦ 1821 καὶ τοῦ 1955», *Ἐκκλησιαστικὸς Κήρυκας*, τόμ. κα´, Λάρνακα 2015, σ. 69. Ὁ Ἰωάννης Θεοχαρίδης ἀναφέρει ἄλλες τρεῖς περιπτώσεις ποὺ δείχνουν ὅτι οἱ Ἕλληνες τῆς κυρίως Ἑλλάδος ὑπολόγιζαν καὶ τὴν Κύπρο στὰ σχέδιά τους γιὰ τὴν ἀναβίωση τοῦ ἑλληνικοῦ κράτους. Στὴν πρώτη, ἡ Κύπρος περιλαμβανόταν στὰ ἑλληνικὰ νησιὰ ποὺ συζητοῦνταν τὸ 1823 γιὰ νὰ παραχωρηθοῦν στὸ Τάγμα τῶν Ἰωαννιτῶν μὲ ἀντάλλαγμα τὴν παροχὴ στρατιωτικῆς βοήθειας πρὸς τὴν ἐπανάσταση. Στὴν δεύτερη, πάλι ὁ Καποδίστριας, τὸ 1828 δήλωσε στοὺς πρέσβεις τῶν τριῶν προστάτιδων χωρῶν: *«Περὶ δὲ τῶν νήσων, ἔκ τε τῆς ἱστορίας καὶ ἐκ τῶν μνημείων καὶ ἐκ τῶν λοιπῶν πάντων μαρτυρεῖται ὅτι καὶ ἡ Κύπρος καὶ ἡ Ρόδος καὶ πολλαὶ ἄλλαι νῆσοι, ἀποσπάσματα εἰσὶ τῆς Ἑλλάδος»*. Στὴν τρίτη, ὁμογενεῖς στὶς Ἡνωμένες Πολιτεῖες, σὲ ὑπόμνημά τους τὸ 1824 πρὸς τὴν Γερουσία καὶ τὴν Βουλὴ τῶν ΗΠΑ, ἀνέφεραν σχετικὰ μὲ τὸ ἐνδεχόμενο δημιουργίας ἐλευθέρου ἑλληνικοῦ κράτους: *«Εἶναι τελείως προφανὲς ὅτι ἡ δημιουργία ἑνὸς νέου ἐλευθέρου Κράτους ἐν τῇ Μεσογείῳ, ἀποτελουμένου ὄχι μόνον ἀπὸ τὰς ἀκτὰς τῆς νοτίου Ἑλλάδος, ἀλλὰ καὶ ἀπὸ τὰς νήσους, ἰδιαιτέρως δὲ τὴν Κρήτην καὶ τὴν Κύπρον, θὰ ἀπετέλει μίαν ἰσχυρὰν ἀναχαίτισιν ἐναντίον τῶν ὑπὸ τῆς Πύλης βαρβαρικῶς ἐξηρτημένων χωρῶν εἰς ἐκείνας τὰς θαλάσσας καὶ θὰ διηυκόλυνε καὶ αὐτὴν τὴν ἐμπορικὴν ἐπιχειρηματικότητα...»*. [↑](#footnote-ref-51)
52. *«Ὅταν στὶς 10/22 Ἰουλίου 1878 ἔφθασε στὴ Λάρνακα ὁ πρῶτος ἁρμοστὴς Sir Garnet Wolseley, ὁ Κιτίου Κυπριανὸς καλωσορίζοντάς τον, ὡς πρόεδρος τῆς Ἐπιτροπείας τῶν πόλεων Σκάλας-Λάρνακος, ἐξέφρασε τοὺς πόθους καὶ τὶς προσδοκίες τοῦ ἑλληνικοῦ κυπριακοῦ λαοῦ, λέγοντας: ῾Ἁποδεχόμεθα τὴν ἀλλαγὴν τῆς κυβερνήσεως καθ᾽ ὅσον πιστεύομεν ὅτι ἡ Βρετανία θὰ βοηθήσει τὴν Κύπρον, ὅπως ἔπραξε καὶ μὲ τὰς νήσους τοῦ Ἰονίου πελάγους, ἵνα ἑνωθῇ μετὰ τῆς μητρὸς Ἑλλάδος μετὰ τῆς ὁποίας φυσικῶς συνδέται᾽»* (π. Σωφρονιου Γ. Μιχαηλιδη, «Ὁ Μητροπολίτης Κιτίου Κυπριανὸς Οἰκονομίδης», στὸ *Μητροπολίτης Κιτίου Κυπριανὸς Οἰκονομίδης – Πρακτικὰ Συνεδρίου*, ἔκδ. Δήμου Λευκονοίκου 2019, σ. 56). Ὁ π. Σωφρόνιος σὲ σημείωσή του, ἐπισημαίνει ὅτι κάποιοι μεταγενέστεροι συγγραφεῖς ἀποδίδουν τὰ λόγια αὐτὰ στὸν ἀρχιεπίσκοπο Σωφρόνιο. Ὁ δὲ Χρυσοβαλάντης Κυριάκου, σὲ εἰσήγησή του στὸ ἴδιο συνέδριο, ἐντοπίζει τὸ ἐνδεχόμενο τὸ ἀνωτέρω αἴτημα νὰ μὴν παρουσιάστηκε στοὺς Βρετανοὺς ἀπ᾽ εὐθείας ἀπὸ τὸν ἴδιο τὸν Κυπριανό, ἀλλὰ μέσῳ τοῦ Ἀριστοτέλη Παλαιολόγου, προέδρου τῆς λέσχης «Ἰσότης». Ὡστόσο, ὅπως ὁ ἴδιος σχολιάζει, αὐτὸ ὄχι μόνο δὲν ἀναιρεῖ, ἀλλὰ ἀντιθέτως τονίζει τὸν ἐθνικὸ προσανατολισμὸ τοῦ μητροπολίτη Κιτίου, ἀφοῦ ἡ «Ἰσότης» εἶχε ἱδρυθεῖ ἀπὸ τὸν ἴδιο στὰ 1872 ἢ 1873(Χρυσοβαλαντη Κυριακου, «Ὁ ἐθναρχικὸς ρόλος τῶν ἐπισκόπων Κιτίου ἐπὶ Τουρκοκρατίας: ὁ Κυπριανὸς Οἰκονομίδης καὶ οἱ προκάτοχοί του», στὸ *Μητροπολίτης Κιτίου Κυπριανὸς Οἰκονομίδης...*, ὅ.π., σ. 68). [↑](#footnote-ref-52)
53. Χαρακτηριστικὰ ἀπαντᾶται τὸ φαινόμενο αὐτὸ στὴν ποίηση τῆς ἐποχῆς, μὲ τὰ ποιήματα τῶν δύο μεγάλων κυπρίων ποιητῶν Βασίλη Μιχαηλίδη («Ἡ 9η Ἰουλίου ἐν Λευκωσίᾳ [Κύπρου] ἢ «Τὸ Τραοῦδιν τοῦ Κυπριανοῦ») καὶ Δημήτρη Λιπέρτη («Στοὺς Τζιυπριῶτες Μάρτυρες τῆς 9ης Ἰουλίου 1821»), κυρίως ὅμως τοῦ κατ᾽ ἐξοχὴν «πατριωτικοῦ ποιητῆ» Ἰωάννου Περδίου, μὲ τὰ ποιήματά του «Τὰ κόκκαλα τῶν Ἐθνομαρτύρων μας», «Εἰς τὸν Κυπριανόν», «Στὸν Ἐθνομάρτυρα Κυπριανόν», «Τὸ κενοτάφιον τοῦ Κυπριανοῦ» κ.ἄ. Ἐκτενέστερη ἀνάλυση τῆς ἐπίδρασης τῆς θυσίας τοῦ Κυπριανοῦ καὶ τῶν σὺν αὐτῷ στὰ ἐθνικὰ θέματα τῆς Κύπρου, βλ. Πετρου Παπαπολυβιου, «Ἡ 9η Ἰουλίου 1821 καὶ ὁ Ἀρχιεπίσκοπος Κυπριανὸς - Ἐπετειακὴ καθιέρωση καὶ συμβολισμοὶ (1830-1931)», στὸ *Ἀρχιεπίσκοπος Κύπρου Κυπριανός - Ἐπιστημονικὸς Τόμος*, ὅ.π., σσ. 269-302 καὶ εἰδικὰ στὶς σελίδες 295-298. Βλ. ἐπίσης: Τοῦ αὐτοῦ, «Ἡ Κύπρος καὶ οἱ βαλκανικοὶ πόλεμοι - συμβολὴ στὴν ἱστορία τοῦ κυπριακοῦ ἐθελοντισμοῦ», Κέντρον Ἐπιστημονικῶν Ἐρευνῶν, Πηγὲς καὶ Μελέτες τῆς Κυπριακῆς Ἱστορίας XXVI, Λευκωσία 1997, σσ. 60. 99. 213. Παναγιωτας Χαραλαμπους, «Ἡ μορφὴ καὶ ἡ θυσία τοῦ Ἀρχιεπισκόπου Κυπριανοῦ στὴν ποίηση τῆς Κύπρου», στὸ *Ἀρχιεπίσκοπος Κύπρου Κυπριανός - Ἐπιστημονικὸς Τόμος*, ὅ.π., σσ. 691-704. Βλ. καὶ στὴν παροῦσα μελέτη, στὶς Μαρτυρίες Ἁγιότητος, τὴν σημ. 3. [↑](#footnote-ref-53)